देश के पीएम कायर बाड़ें – बतंगड़ 45 – Anjoria\nजुलाई 18, 2017 देश के पीएम कायर बाड़ें, बतंगड़\nनानी किहाँ से आवते नतिया एगो ज्ञान के बात बघार दिहलसि कि अपना देश के पीएम कायर बाड़ें. अब ऊ एह बात के जवना संदर्भ में कहले होखे सोशल मीडिया जरुर मान लिहलसि कि नतिया क्वालिटी के स्मैक पीएला. पता ना स्मैक भा कोकेन वाली बात साँच ह कि झूठ. काहे कि सोशल मीडिया प बहुते कुछ असहीं उपरात रहेला. ओही में से एगो इहो हवे कि एक बेर बबुअवा ढेरे कोकैन, करिया धन आ एगो कलमुँही माल साथे विदेशी हवाई अड्डा प धरा गइल रहुवे बाकि अटल बिहारी बाजपेयी के सदाशय दखल का बाद ओकरा के छोड़ दीहल गइल रहुवे.\nअब देश के पीएम कायर हउवें कि ना से त सगरी दुनिया देखऽता बाकिर देश में एगो बड़हन कौम कायरन के जरुर बा. पता ना कइसन संजोग रहल कि जब पीएम मोदी इजरायल के दौरा प रहलन ओही घरी हिन्दुस्तान के जिहादी बनल जात राज्य में शरिया कानून लागू करे के माँग करत दोसरा समुदाय प कहर बरपा दीहल गइल. पहाड़ी इलाका में बवाल उठते सेना बोलवा लेबे वाली सीएम के ममता हाट बाजार के बवालियन प अतना बेसी लउकल कि एह बतंगड़ करत घरी ले ऊ केन्द्रीय सुरक्षा बल के ओह इलाका में जाए नइखी देत. बहुसंख्यकन प अल्पसंख्यकन के हमला होत रहल आ देश के भँड़ुआ रंडी मीडिया मुँह प जाबी लगवले हालात के सचाई झुठलावे के बहाना खोजत रहल. एकाध गो चैनल छोड़ अधिकतर सेकूलर मीडिया त एह अनेत के मौजूदगीओ सकारे के तइयार ना लउकल. ना त कहीं अवार्ड वापसी गिरोह में से कवनो सामने आइल ना नॉट इन माई नेम वालन में से.\nअसल में हिन्दुवन के खिलाफ होखेवाला हिंसा के ई लोग हिंसे ना माने. एकरा ठीक उलट अगर हिंसा का निशाना प बीफ खाए वाला रहतें तब देखतीं कि कतना जोर शोर से हल्ला होखीत. एहसे अब समय आ गइल बा कि देश के बड़का जमात अपना बारे में सोचे. ना त कश्मीर से हिन्दूवन के भगा दीहल गइल आ आजुओ ऊ लोग अपने देश में रिफ्यूजी बनल बँड़रात बा. छप्पन इंची छातियो वाला लोग ओह लोग के वापस नइखे करा पावत. अइसहीं एक दिन केरल आ बंगालो खाली करे के पड़ सकेला. हिन्दूवन प ममता करे वाला नइखे लउके वाला एह देश में. देखीं आ सीखीं इजरायल से कि दुश्मनन का बीच मे के तरह से रहल जाला. ईंट के जबाब पत्थर से दीहल ना सीखब त पाकिस्लान आ बंगला देश में फँसल हिन्दूवन के कवन हाल भइल ओकरे से कुछ सीखीं. दुनिया में ईसाई आ इस्लामी देशन के कमी नइखे बाकिर खोजलो कवनो हिन्दू देश नइखे भेंटाए वाला. एगो रहबो कइल नेपाल त ओकरो के सेकूलर बना दिहलें सँ बँवारा गिरोह वाला.\n80 लाख यहूदीयन के देश अपना सुरक्षा ला दोसरा केहू के मुँह ना जोहे. ऊ आपन मसला अपने निपटा लेबेला. बाकिर 80 करोड़ हिन्दू इहे सोच के अलसाइल रहेलें कि दोसरा प बीतत बा त हम काहे हलकान होखीं. मत होखीं. अगर हालात समय रहते ना बदलल त एक दिन रउरो सभे अयूब पंडित का तरह हो जाएब आ ओकरा बादो जान नइखे बाँचे वाला. शांतिदूतन के गिरोह राउर कपड़ा फाड़ के देखी कि रउरा ए0 पंडित का लेबल का नीचे का लउकत बा. आ सरकार ओह घटना के सबूत मेटावे में देरी ना करी भलही ओह सरकार में भाजपो काहे ना शामिल होखे.\nअसल में भाजपो में हिन्दूवन वाली कायरता कूट कूट के भरल मिल जाई. राजनाथ होखसु भा फणनवीस, इफ्तार खात घरी चिन्हाई लोग ना कि टीका वाला ह कि टोपी वाला. दोसरा तरफ देख लीं, खुद टीका चन्दन कइल त फरदवला के बात होखी, रामलीला के कलाकारन के टीका चन्दन लगावहूं से मना क दी टोपी वाला. ई एकतरफा प्यार कहिया ले जीआवल जाई. अब बबुअवा जवना कारण से पीएम के कायर कहले होखे बाकिर हम त कहब कि गोरक्षकन प शेखी बघारे वाला पीएम बतावसु कि ऊ एह देश के हिन्दूवन के सुरक्षा दे पईहें कि ना. दोसर केहू त दक्षिणेश्वरो के कवनो नमाजी का भरोसे छोड़ दी आ शिव के गण गनगनइबो ना करींहें.


गलत आ कि गलती से (बतकुच्चन – १३२) – Anjoria\nगलत आ कि गलती से (बतकुच्चन – १३२)\nOct 23, 2013 बतकुच्चन\nचुनाव कपारे पर बा आ नेता लोग परेशान हो चलल बा. कबो कुछ गलत बात कह देत बा त कबो गलती से कुछ बात निकल जात बा. आ सोचब त रउरो मान जाएब कि गलत बात कहल आ गलती से कवनो बात कह दीहल दुनु अलग अलग बात होला. हमरा बतकुच्चन में कुछ बात कबो गलत कहाइल होखे त हम मान लेब बाकिर कवनो बात गलती से कह दिहले रही, ई बात हम ना मानब. काहे कि जवन कुछ कहीले ओकरा के कई दिन ले सोचीले समुझीले, मने मन दोहराइले आ तब कहीले. ठीक वइसही जइसे प्रोफेसर लेक्चरार मास्टर लोग घर में घंटो पढ़ेला तब जा के पैंतालिस मिनट के एक घंटी पढ़ा पावेला लोग. एगो पढ़ल बात याद आवत बा कि जबले कवनो कागज पढ़ ना लीं तब ले ओह पर दस्तखत ना करीं आ जब ले ठीक से देख ना लीं तबले कवनो चीज पीहीं मत. ठीक ओही तरह भारतीय प्रशासनिक सेवा के पदाधिकारियो लोग के अतना त सिखावले जाला कि कवनो कागज पर दस्तखत करे से पहिले ओकर मजमून जरूर पढ़ लीं आ ओकरा बादे दस्तखत करीं.\nबाकिर पिछला हफ्ता यूपी में एगो गजब बात हो गइल. प्रदेश के गृह सचिव के दस्तखत से जारी एगो चिट्ठी लीक हो गइल आ ओकरा बाद जवन बतंगड़ खड़ा भइल से फेलिन चक्रावात का चलते बहुत बड़हन बँड़ेरा ना बन सकल. सगरी मीडिया लागल रहे फेलिन चक्रावात कवर करे में आ एहिजा यूपी में उठल एगो बँड़ेरा के ओतना चरचा ना हो पावल. बाकिर चिट्ठी के बात लीक होखला का तुरत बाद प्रमुख सचिव सामने अइले आ कहलन कि गलती से चिट्ठी पर ऊ बात लिखा गइल जवन लिखाइल ना चाहत रहुवे. अब हमरा जइसन बतकुचनिया पूछल चाहत बा कि का सचहू बात गलती से लिखा गइल रहे बाकिर बात गलत ना रहे. काहे कि प्रमुख सचिव गृह के खंडन में एको बेर ई बात ना आइल कि बतिये गलत रहे. ऊ त इहे कहलन कि गलती से लिखा गइल रहे. अब अगर भाजपा एह पर हल्ला मचावे त कवन गलती कि सरकार चाहत बिया कि बहुसंख्यकन का बीच भरम पैदा होखे कि सरकार त चाहत बिया मंदिर बनवावे के बाकिर बनवा नइखे पावत.\nबतकुच्चन में हमार हमेशा कोशिश रहेला कि राजनीति से दुरी बनवले राखल जाव बाकिर राजनीति आजु समाज के हर अंग पर असर डाले लागल बिया आ भाषा के चरचा करतो में एह बहाने भा ओह बहाने कुछ ना कुछ राजनीति आइए जाला. आजुओ जोर एह बात पर बा कि गलत बात कुछ अउर होला आ गलती से कहल कवनो बात कुछ अउर. गलत बात जान के कहाव भा गलती से, गलते होला. बाकिर सही बात कबो अनजाने कहा गइला के कहल जाला कि गलती से कहा गइल. कहे के मतलब कि बात गलत ना रहल बाकिर कहल गलत हो गइल. एहीसे हमनी कीहाँ नारी के लाख प्रताड़ना करतो कहल जाला कि नारी देवी होले आ जनम से आन्हर के नाम सूरदास राख दिआला.\nअब रउरा सभे सोचत रहीं कि यूपी के गृह सचिव वाली चिट्ठी गलत रहे कि गलती से रहे. हम फेर दोहरवले जात बानी कि हम कुछ गलत भले कह गइल होखीं, कुछउ गलती से नइखी कहले. जवन कहले बानी, जवन कहेनी सोच समुझ के, गलती से ना.


टटका खबर, अतवार, १३ जून – Anjoria\nजून 13, 2010 news in bhojpuri, टटका खबर\nनरेन्द्र मोदी का साथ आपन फोटो देख नीतीश भड़क गइले\nगुजरात के मुख्यमंत्री नरेन्द्र मोदी के बिहार आवे का मौका पर उनका स्वागत में छपवावल विज्ञापन में नीतीश आ नरेन्द्र मोदी के मशहूर फोंतो छपल देख के नीतीश कुमार भड़क गइल बाड़न. विज्ञापन एजेन्सी पर छापा डलवा दिहलन, आपन दिहल भोज रद्द कर दिहलन. अपना घरे आइल मेहमान के स्वागत के जइसन संस्कार नीतीश देखवलन ओकरा से शर्मनाक दोसर कुछ ना हो सके. गुड़ खइहें गुलगुला से परहेज करीहन. भाजपा का सहयोग से सरकार बनवले बाड़न आ भाजपे से नफरत देखावत बाड़न. ऊ फोटो कवनो कटपेस्ट काम ना ह, ऊ सबका सामने मंच पर गर्मजोशी से हाथ मिलावत नीतीश के ह जे बाद में ओकर नफा नुकसान सोच के बदल गइले.\nमौका देख लालूओ टँगड़ी फँसा दिहलन दोसरा का फाटल में\nलालू प्रसाद कहले बाड़न कि नीतीश आ नरेन्द्र मोदी के तस्वीर नीतीश के असली चेहरा ह. चुनाव से पहिले बिहार के मुसलामनन के डेरावल जा रहल बा नरेन्द्र मोदी के फोटो देखा के. अगर नीतीश साचहू नरेन्द्र मोदी के विरोध में बाड़न त भाजपा से आपन गठबन्धन तूड़ देस ना त अपना पार्टी के विलय भाजपा में करवा देस. चरचा इहो चल रहल बा कि नीतीश राज्य में कांग्रेस का साथ जाये के सोच रहल बाड़न.\nहँसुआ का बिआह में खुरपी के गीत ना गावे त ऊ शाटगन कइसन\nबिहार भाजपा के चिरदुखी आत्मा का रुप में शत्रुघ्न सिन्हा के बयान हमेशा आवत रहेला. भाजपो पता ना कवना मजबूरी में उनका खिलाफ कार्रवाई ना करे. शत्रुघ्न सिन्हा के हमेशा से लालसा रहल बा कि उनका के मुख्यमंत्री पद के उम्मीदवार का रुप में भाजपा पेश करो. भाजपा अइसन करे ना से ऊ हमेशा मुँह फुलवले रहेले आ जब मौका मिलेला हवा छोड़त रहेले. काल्हुओ पत्रकारन का सोझा अपना अनदेखी के बात करत कहलन कि बहुत कुछ बात बा जवना के ऊ राष्ट्रीय कार्यकारिणी में उठावल चहीहें.\nराजीव गाँधी के बचावे खातिर अर्जुन के बलि माँगत बाड़े कांग्रेसी\nभोपाल गैस त्रासदी वाला मामिला में एंडरसन के भगावे में शामिल रहे में राजीव गाँधी के नाम सामने मत आवे एह खातिर कांग्रेसियन में होड़ मचल बा कि कवनो तरह से अर्जुन सिंह के बलि चढ़ा के राजीव के साख बचा लिहल जाव. कानून मंत्री वीरप्पा मोइली त सगरी दोष न्यायपालिका पर डाल दिहले बाड़न. मोइली का मुताबिक सुप्रीम कोर्ट का निर्देश पर भोपाल मामिला के ३०४ ए मे डालल रहे. दोसरे न्यायपालिका अतना देरी कइलस कि सब मेहनत बेकार जइसन हो गइल. कहलन कि अतना गंभीर मसला के न्यायपालिका कवनो कार दुर्घटना जइसन बना दिहलस.\nभारत में बेंवत नइखे अमेरिका के मरजी का खिलाफ चलल\nमामिला भोपाल गैस त्रासदी के मुख्य आरोपी एंडरसन के देश से सुरक्षित भाग जाये देव के होखे, भा देश के बड़का नेतवन के अमेरिका का हवाई अड्डा पर होखे वाला लंगाझारि के होखो, परमाणु जवाबदेही विधेयक में अमेरिकी सप्लायरन के जवाबदेही से मुक्त करे के होखे, बा ईरान का खिलाफ प्रतिबन्ध लगावे के होखे, हर मामिला में भारत के मजबूरी होला अमेरिका के हँ में हँ मिलावे के.\nगाजीपुर जेल में बंदियन का बीचे झगड़ा\nगाजीपुर जेल में बंदियन के दू गुट में रंगदारी मांगे का सवाल पर शनिचर का दिने झगड़ा हो गइल जवना चलते पगली घंटी बजावे के पड़ गइल आ बहुत मुश्किल से बंदियन पर काबू हो पावल. मुद्दा रहे कि पांच नंबर बैरक के एगो कुख्यात बंदी चार नंबर बैरक में बंद नवल किशोर चौबे से तीन लाख रंगदारी मँगले रहे आ ओही खातिर झगड़ा हो गइल.\nप्रवासी भारतीयन के वोटिंग राइट देबे पर विचार\nकेन्द्रीय कैबिनेट जल्दिये ओह विधेयक के पारित करे पर विचार करी जवना में प्रवासी भारतीयन के वोटिंग राइट देबे के अधिकार दिहल जाई. मंत्रियन के एगो समूह एह पर विचार कर के ड्राफ्ट बिल के अन्तिम रुप दे दिहले बा. एह तरह के अधिकार बहुत दिन से प्रवासी भारतीय मांगत रहले हँ.\nदेहात में सेवा देबे वाला डाक्टरन के प्रोत्साहित कइल जाई\nकेन्द्रीय स्वास्थ्य मंत्री गुलाम नबी आजाद कहले बाड़न कि उच्च शिक्षा खातिर ओह डाक्टरन के विशेष सुविधा दिहल जाई जे तीन साल लगातार देहातन में आपन सेवा दीहें. ओह लोग खातिर पीजी में पचास फीसदी सीट आरक्षित कर दिहल जाई. इहो कहले बाड़न कि एह साल से एमबीबीएस में ३७०० सीट बढ़ा दिहल गइल बा.\nफेर शुरु होखे जा रहल बा कौन बनेगा करोड़पति\nकौन बनेगा करोड़पति के चउथका सीजन एह साल शुरु होखे जा रहल बा आ जइसन कि चरचा बा अमिताभ बच्चन एकर एंकर रहीहें. २००१ में पहिला बेर कौन बनेगा करोड़पति आइल रहे आ बहुत लोकप्रिय साबित भइल रहे. हो सकेला कि अबकी एक कार्यक्रम के स्टार प्लस का बदले दोसरा कवनो चैनल पर शुरु कइल जाव. बाकिर सबसे महँग एंकर बने के तगमा अक्षय कुमार ले गइले जिनका के एगो रियलिटी शो के हर एपिसोड खातिर एक करोड़ अस्सी लाख दिहल जाई.\nअर्जेण्टिना काल्हु का फीफा वर्ल्ड कपमैच में नाइजीरिया के हरा दिहलस\nकोच डिएगो मेराडोना के टीञ अर्जेण्टिना काल्हु नाइजीरिया के एक गोल से हरा के सनसनी पैदा कर दिहलसि. आज अल्जीरिया बनाम स्लोवानिया, सर्बिया बनाम घाना, जर्मनी बनाम आस्ट्रेलिया के मैच होखे वाला बा.


भोजपुरी के सौभाग्य आ दुर्भाग्य – Anjoria\nDecember 3, 2013 Editor पुस्तक चर्चा, भाषा, सरोकार, साहित्य 0\nभोजपुरी के सौभाग्य बा कि एम्मे एक से एक महात्मा संत, प्रतिभाशाली राजनीतिज्ञ, विद्वान, हुनरमन्द कलाकार, वैज्ञानिक आ समाज सेवियन क लमहर कतार बा. विशाल भू-भाग, नदी-पहाड़ आ कृषि संपदा बा. वाचिक संपदा का साथ सिरजल साहित्य बा बाकि भोजपुरी के दुर्भाग्य ई बा कि सबकुछ का बादो एकर अपने कहाये वाला लोग जाने अनजाने एकर कुआदर आ उपेक्षा कइले बा. अपना मातृभाषा का दिसाईं लोगन में ऊ चेतना नइखे, जवना से एकर भाषिक अस्मिता सम्मानजनक स्थान पावे. हमनी के कूप-मण्डूक स्थिति से निकलतो बानी जा त अपना भाषा के ‘बहता नीर’ बनवला आ ओह नीर का महत्व बढ़वला से हिचकिचात बानी जा.\nभोजपुरी क कतने समूह, संस्था, सम्मेलन, अउर अकादमी, बनली स, बलुक कुछ कथित रूप से राष्ट्रीय आ अन्तर्राष्ट्रीयो कहाए लगली स; बाकि स्वारथ, गोलबन्दी आ निजी एक्सपोजर से ऊपर उठि के रचनात्मक विस्तार के सोगहग उदाहरन ना बन पवली स. एकरा साहित्यिक सांस्कृतिक आ कला क्षेत्र के स्वयंभू नेतृत्व के पुछहीं के नइखे, ऊ ‘अच्छा’ के ‘अच्छा‘ माने आ कहे के छोड़ीं, ओके उपेक्षित करे मे कवनो कोर-कसर नइखे छोड़त. ‘पाती‘ बत्तीस बरीस से साहित्यिक मंच का रूप में अपना भूमिका निर्वाह का साथ सामाजिक आ सांस्कृतिको पक्ष के लेके सचेत रहल बिया. एह अंक में एही अस्मिता-चिन्तन का बहाने, ‘‘बिहार भोजपुरी अकादमी‘‘ का मौजूदा क्रिया कलाप पर भोजपुरी जगत के हलचल शामिल कइल गइल बा.\nएह अंक के ‘कथा- विशेषांक’ कहला का पाछा कारन अतने बा कि बिना कवनो पूर्व घोषणा आ बिना कवनो विशेष आयोजन के आठ गो कहानी आ पॉच छव गो लघुकथा प्रकाशन खातिर आ गइली स. हर रचना के आपन खासियत आ सवाद रहे. साँच कहल जाव त कहानी-खिस्सा कहे क सभकर अलग अलग अंदाज होला बाकिर एह अंदाज में जब नया कथ, संवेदना के नया कोन भा जिनिगी के कवनो पक्ष क नया बिम्ब, नया भाषाई बिनावट का साथ सुभाविक मुहावरा आ शब्द- विधान का साथ उभरेला त कहानी पढ़े, सुने, गुने वालन क सवादो बदल जाला. एह अंक में शामिल कथाकारन क कोसिस कि ‘कहानी‘, कहानी का साथ-साथ ब्यौहारिक सनेस (मेसेज) बनो. अंक में मँजल आ सिद्धहस्त रचनाकारन का साथ, कुछ नयो प्रयास वाला रचनाकार शामिल बाड़न. एह अंक में ‘‘हमार जनपद/ हमार गाँव’’ स्तम्भ में ‘सोनांचल’ पर आलेख का साथ भोजपुरी के आदि कवि कहाए वाला कबीर पर डा॰ गदाधर सिंह के सुचिन्तित आलेख पढ़े लायक बा.\nभोजपुरी दिशा बोध के पत्रिका\n‘‘बेटा टेम्पु ड्राईवर के’’ फिलिम के शुटिंग शुरू भइल


भोजपुरी लोक कला आ देशज ज्ञान के इन्वर्सिटी ! – भोजपुरी पंचायत\nभोजपुरी हिन्दी प्रदेश के हृदय केन्द्र में मौजूद अइसन नाड़ी बा जवन उत्तर प्रदेश के बनारस-गोरखपुर से लेके आरा-छपरा तक फइलल बा। एकर विस्तार कलकत्ता, बम्बई, दिल्ली जइसन महानगरन तक बा. काहें से कि पुरबिया लोग रोजगार खातिर देश के बहुत जगह में जाके बसल बाड़े। अपना देश के बाहर भी फिजी, ट्रिनिडाड, सूरीनाम, अउर मारीशस से लेके हालैण्ड आ दक्षिण अफ्रीका ले लाखन के संख्या मे भोजपुरी क्षेत्र के लोग जाके आपन भाषा, संस्कृति के विस्तार देले बाड़े। एह देसन के साथ भारत के संबंध मजबूत बनावे में भी भोजपुरी भाषी लोगन के बहुत हाथ बा। भारत के एक प्रदेश से दोसरा प्रदेश के बीच एकता कायम करे में एह लोगन के भारी योगदान बा।\nभोजपुरी क्षेत्र के गौरव के रूप में काशी नगरी बा जहवाँ गौतमबुद्ध, शंकराचार्य, रामानन्द, बल्लभाचार्य, रैदास, कबीर, तुलसी, भारतेन्दु हरिश्चन्द्र, जयशंकर प्रसाद, प्रेमचन्द, रामचन्द शुक्ल, त्रिलोचन, नजीर बनारसी, किशन महराज, विस्मिला खाँ जइसन विभूति अपने ज्ञान-विज्ञान, कला से देश दुनिया के प्रभावित कइले बाड़े।\nसन् 1857 के पहिली आजादी के लड़ाई में भोजपुरी क्षेत्र के गाँव-गाँव से अनगिनत लोग भाग लेले रहले। ओह लड़ाई के नायक के रूप में मंगल पाण्डेय, वीर कुँवर सिंह आपन तन मन धन के कवनो परवाह ना कइके देश के जनता में आजादी के जोश जगवले। सन् 1942 के भारत छोड़ो आन्दोलन में कई जगह पर अंग्रेजी सेना के हार मानिके भागे के पड़ल। बलिया त चौदह दिन खातिर आजाद भी हो गइल रहे। आजादी के लड़ाई के बाद भी बाबू राजिन्दर परसाद, जय प्रकाश नरायण, डा0 भगवानदास, श्री प्रकाश जी, संपूर्णानंद, लाल बहादुर शास्त्री, बाबू जगजीवन राम, कमलापति त्रिपाठी, राजनारायण जी अउर चन्द्रशेखर जी जइसन राजनीतिज्ञ भोजपुरी क्षेत्र के नाम रोशन कइले । महापंडित राहुल सांकृत्यायन से लेके आचार्य हजारी प्रसाद द्विवेदी ले कई बड़-बड़ साहित्यकार विद्वान एह क्षेत्र में पैदा भइलन। संस्कृत भाषा साहित्य के त ई क्षेत्र गढ़ ह। पंडित रघुनाथ शर्मा से लेके आचार्य बलदेव उपाध्याय तक देश-विदेश में बहुत लोग अपना ज्ञान से सबके प्रभावित कइले बाड़े।\nएकरे अलावा चित्रकला, मूर्तिकला, संगीत, हस्तशिल्प अउर कारीगरी में इहवाँ के बनावट के विशेष छाप मौजूद बा। गरीबी, बेरोजगारी के बादो शिक्षा आ कला के क्षे़त्र में भोजपुरी अंचल हमेशा आगे रहल बा।\nभोजपुरी क्षेत्र के लोक साहित्य बहुत समृद्ध बा। लोकगीत, गाथा, कहावत, लोककथा, व्रतकथा अउर लोकगीत के त इहाँ बड़ खजाना बा। भिखारी ठाकुर जइसन कलाकार अपना नाटक खातिर घरे-घरे जानल जाले। रामलीला-रासलीला के कार्यक्रम त एह क्षेत्र में सालो भर चलेला । भोजपुरी क्षेत्र लोककला आ लोकविद्या के गढ़ मानल जाला। महेन्दर शास्त्री, धरीछन मिसिर, मोती बी.ए., चतुरी चाचा, रामेश्वर सिंह कश्यप, विवेकी राय,चंद्रशेखर मिश्र, शारदा सिन्हा, स्वामी विमलानन्द सरस्वती, रामजियावन दास बावला, पंडित हरिराम द्विवेदी, जइसन लोग अपना साहित्य अउर कला से सबके प्रभावित कइले बाडे।\nभोजपुरी में कईगो पत्रिका निकलत बाड़ी स। कईगो साहित्यिक-सांस्कृतिक संगठन भोजपुरी में काम कर रहल बाड़े। अब जरूरत बा कि भोजपुरी से संबंधित जवन चीज छितराइल बा सबके बटोरि के ओकर साहित्यिक, सांस्कृतिक, ऐतिहासिक, सामाजिक, आर्थिक, राजनीतिक अध्ययन कइके ओकरा पर नया खोज कइल जा। भोजपुरी समाज अब्बो बहुत पिछड़ल बा। एह समाज के पिछड़ापन, गरीबी, अशिक्षा के दूर करे खातिर हमनी के मिलि-जुलि के प्रयास करेके पड़ी। कवनो भाषा के विकास ओकरे समाज के विकास से जुड़ल बा।इ सोचल जा कि समाज पिछुआ जा आ भाषा आगे बढ़ी जा त इ ना हो सकेला .\nकबीर आ उनके अइसन भोजपुरिया संतन के बानी काम करे वाली जनता के भीतर के आवाज ह। भोजपुरी के असर दुनिया के कई देसन में देखात बा। ओकरे मूल में एह क्षेत्र के मजदूर बाड़े। एह क्षेत्र के किसान-मजदूर अपना मेहनत के बल पर माटी के सोना बनावे में योगदान देले बाड़े। भोजपुरी के इज्जत मजदूर-किसान भाई लोग के ताकत के इज्जत ह। भोजपुरी मेहनत अउर ताकत के भाषा ह। भोजपुरी लोकगीत में त किसान-मजदूर के रोज के जिनिगी के व्यवहार के बात बा। भोजपुरी लोकगाथा में कठिन से कठिन परिस्थिति में भी धीरज के कथा बा। मेहनत अउर ताकत के साथ कईगो राग-आनन्द, हुलास, प्रेम, विरह, करुणा सब कुछ भोजपुरी साहित्य में मौजूद बा। ओकरे सौंदर्य के देखे-परखे आ जाने खातिर कईठो उपाय करेके परी।\nभोजपुरी क्षेत्र के आपन बड़ सांस्कृतिक विरासत बा। ओह थाती के जाँच-परखि के सुरक्षित राखे के प्रयास करेके होई। ओह विरासत के प्रचार-प्रसार खातिर जुटे के होई। ईहो कोशिश करेके होई कि ओह में का नया जोड़ल जा सकेला। भोजपुरी भाषा अउर साहित्य के जतना लिखल आ प्रकाशित रूप बा, ओकरा हजार गुना साहित्य लोगन के जबान में बा। एह में भोजपुरी समाज के इतिहास सुरक्षित बा। ओह इतिहास के प्रकाशित रूप में सबके सामने ले अइला पर हमनी के बहुत कुछ सीख मिली।\nभोजपुरी भाषा के कई रूप पावल जाला। सब रूप के अध्ययन करे के खातिर भोजपुरी भाषा सर्वेक्षण पर भी काम होखे के चाही। भोजपुरी भाषा अउर जीवन शैली के सांस्कृतिक विभिन्नता उजागर करे खातिर भोजपुरी कला के रूप में भी इकट्ठा कइल जरूरी बा। एकरा खातिर एगो भरल पूरल संग्रहालय बनावल जरूरी बा।\nइलेक्ट्रानिक मीडिया, फिल्म-निर्माण, विज्ञापन आ फिल्म निर्माण के क्षेत्र में बहुत काम कइले के संभावना बा। भोजपुरी काम करे खातिर ट्रेनिंग के इंतजाम करे के परी.एकरा खातिर एगो सोगहग भोजपुरी परिवार बसावे आ बनावे के परी .भोजपुरी इलाका से दुनिया भर में जेतना लोग गइल बाड़े उनके जोड़े के परी .एकरा खातिर सूचना केन्द्र बना के ओ लोग के भोजपुरी क्षेत्र के विकास से जोड़े के परी।\nएगो अऊर बाति इ बा कि भोजपुरिया लोग बहरा जाके खूब काम करेला. धरती के स्वर्ग बना देला .बाकी अपना भोजपुरी इलाका में अइसहीं बदहाली बनल रही .एगो खिस्सा इयाद आवता .एगो बानर रहे .बरसा के दिन में खूब पानी बरसल रहे .ऊ पेड़वा प बइठल कांपत रहे.ओहि पेड़वा प एगो बया आपण घोसला बनवले रहे . ऊ बनरा से पूछलस ए नर नरई/हाथ गोड अछइत/जाड़े कहें मरइत.बनरा खिसिया गइल आ बया के घोसला नोच नाचि देलस .हमहन के खिसिअइला के जउरत नइखे .हमहन के इ सोचेके बा कि हाथ गोड भी बा ,दिल दिमाग भी बा ,जगह जमीं नदी तालाब सब बा. तबो भोजपुरी इलाका के हालात काहें खराब बा.हम अपना\nइलाका के काहें ना बदल सकीलें .हमके इ बुझाला कि एमे कुछ त हमहन के दोस बा आ कुछ हमन के शिक्षा के दोस बा .हमन के ऐसन शिक्षा के फेरा में परि गइल बानि जा कि आपने जगह जमीन से कट गइल बानी जा .जवन हमहन के देशज ज्ञान बा ओसे कटि गयल बानी जा .एके बदले के परी .देशज आ जनपदीय ज्ञान के बहुत उपेक्षा भइल .आबो से चेतल जा .ए ओर ध्यान दियाव .भोजपुरी क्षेत्र के इन्वर्सिटीन में लोक विद्या के विभाग खोलल जा .आ हो पावे त अपने बोली बानी में एगो एइसन इन्वर्सिटी खोलल जा जवना में एह इलाका के संस्कृति ,साहित्य संसाधन आ ओकरे विकास के बाति सिखल पढ़ल जा सके . कर्नाटक में अइसन हो सकेला त बनारस में भा गोरखपुर में काहे न हो सके .\nPosted in साहित्य\tTagged भोजपुरी लोक कला, सदानंद शाही


प्रदर्शन ला तइयार बा फूहड़ सनीमा – Anjoria\nभोजपुरी के अब तक के सबले बोल्ड फिलिम “फूहड़ सिनेमा” प्रदर्शन खातिर तइयार बा. पिछला दिने एकर पहिला झलक जारी भइल त जेही देखल उहे आपन अंगुरी काटे लागल. सिनेमा भोजपुरी त अइसहीं अपना फूहड़पन ला बदनाम ह, ओहपर से एह फिलिम के त पोस्टरे पर लिखात बा कि परिवार संगे देखे मत आईं!\nबेटवा बाहुबली जइसन हिट फिलिम से फिलिम बनावल शुरू करे वाली कंपनी विजसन फिल्म्स प्रयोगधर्मी अभिनेता अजय दीक्षित आ ग्लेमर क्वीन अर्चना सिंह के लेके एह “फूहड़ सनीमा” के बनवले बिया. एह मसाला फिलिम के निर्देशको उहे ब्रज भूषण हउवें जिनका के साफ़ सुथर फिलिम बनावे वाला मानल जाला आ जिनका कला व सांस्कृतिक फिलिम बनावे का राष्ट्रीय पुरस्कारो मिल चूकल बा.\n“फूहड़ सनीमा” के पोस्टर देखला से त इहे लागत बा कि एहमें फूहड़पन के हद पार हो गइल बा बाकिर असल में ई कतना फूहड़ बा ई त फिलिम देखला क बादे पता चली. अभिनेता अजय दीक्षित के मानी त ई फिलिम सिनेमा भोजपुरी में एगो नया प्रयोग बा आ जइसन चरचा चलत बा एकर ओहसे फिलिम के सफलतो तए लागत बा. नइकी अभिनेत्री अर्चना सिंह एही फिलिम से परदा पर उतरत बाड़ी. उनकर कहना बा कि फिलिम के नाम सुन के पहिले त नकार दिहले रही बाकिर निर्देशक ब्रजभूषण से कहानी सुनला क बाद लागल कि फिलिमी परदा पर उतरे खातिर एहले बेहतर फिलिम ना हो सके.\nएह फिलिम के सह निर्माता आर्यन फिल्म एंड म्यूजिक कं .आ शीतल इंटरटेनमेंट ह.


नेता काका - प्रभाकर पांडेय - मैना: भोजपुरी साहित्य क उड़ान (Maina Bhojpuri Magazine)\nHome प्रभाकर पांडेय Bhojpuri Kahani नेता काका - प्रभाकर पांडेय\nनेता काका - प्रभाकर पांडेय\nनेता काका, भले हमरे काका हउअन पर उनकर असली नाव हमरो पता नइखेे। एकर कारन बा की हम जबसे होस संभरले बानी गाँव-जवार, हित-नात सब केहू की मुहें उनके नेते-नेते कहल सुनले बानीं....हँ कुछ लोग उनके दरबरियो कहेला। दरअसल एक बेर के बाति ह की चुनाव में नेता काका स्व. राजमंगल पाणे के परचार करत रहने। ओ ही बीचे उ एक बेर कवनो अउर नेता की परचार में देखि लेहल गइने। अब ए में नेता काका के कवन दोस बा, उ केहू के मनो त ना क सकेने। अब जब स्व. राजमंगल पाणे के इ बाति मालूम चलल त उ नेता काका के बोलववे अउर कहने की ए दरबारी असली नेता तूँ ही बाड़S। हमनीजान त तोहरा आगे फेल बानी जाँ। तब्बे से दरबारी काका नेता काका हो गइने। हँ एगो अउर बात, नेता काका के नाम नेता एहियो से पड़ि गइल की जब से उ होस धइने, पाजामा-कुर्ता अधिका पहिनेंने।\nइनकरी नेतागीरी के एगो अउरी घटना (25-30 बरिस पहिले के) सुनीं। एक बेर पडरवना में कुछु के उदघाटन होखे के रहे। उदघाटन करे खातिर देउरिया से कवनो नेता जाए वाला रहनें। नेता काका, ओ नेता के देखले रहने। नेता काका के कवनो संघतिया से पता चलल की जवन नेता आवे वाला बा उनके केहू अबहिन देखले नइखे अउर जे देखले बा उहे ले आवे गइल बा। अब देखीं नेता काका के मनबढ़ई भा कहि लीं लंठई। नेता काका कुर्ता पायजामा त हरदम पहिनलहीं रहें। 5-6 गो संघतियन के लेहने अउर एगो संघतिया की जीपे पर बइठि के उहां पहुँचने और नेता बनि के फीता काटि के उद्धाटन क देहने। चाय-ओय पी लेहने, लोग में मिठाई आदि बँटि गइल, सब लोग अपनी-अपनी घरे चल देहल। जब देउरिया से उ नेता पहुँचने त का देखताने की फीता-उता त कटा गइल बा। अब त आयोजकन कुल के बड़ी रीस बरल...उ पूरा पडरवना में नेता काका के खोजि देहने सन पर उनकर कहीं पता ना चलल...अरे पता का चली नेता काका त बस ध के घर की ओर चलि दे ले रहने। ओ बेरा नेता काका के इ कारनामा जे जे सुनल हँसत-हँसत गिरि गइल। जब ए बाति के जिक्र होला त नेता काका कहने, ‘दुरबुरबक, लोग के परेसानी हमरा से देखल नाहीं गइल, देउरिया से पता ना कब नेता अइतें अउर फीता कटतें, ए से हम जनता के परेसानी कम क देहनी। फितवे न काटे के रहे, केहू काटि देव।’\nएक बेर नेतो काका कुछ बुढ़ मेहरारू कुल के लेके भिनसहरे शेरपुर चलि देहने। ओही में नेता काका के माई अउर उनकर 2-3 जाने काकीओलोग रहे। नेता काका के बैल एकदम नया रहनेसन अउर इ, सब गाड़ी कुल के फनावत अपनी गाड़ी के दउरावत सबसे आगे निकलि गइने। नेता काका एतना तेज गाड़ी दउरवने की आगे जा के गाड़ी पलथा मारि देहलसि अउर सब मेहरारू गिरि गइनीसन। नेता काका की माई के सबसे अधिका घाव लागल रहे। उ बेहोस हो गइल रहली, तब्बो नेता काका हमरी गाँव की गड़ुआनन अउर मेला जाए वाला लोग से कहें की माई त हँसतिया। तोहS लोगन झूठहीं परेसान बाड़S जा।ओकरी बाद गाँव के लोग दवा-ओवा करा के सब मेहरारुन कुल के घरे ले आइल। नेता काका के बहुत डाँट परल।\nनेता काका के काम-धाम से सब लोग बहुते खुस रहेला। उ केहू के बुरा कबो का, सपनो में नाहीं चाहि सकेने। गाँव में केकरियो घरे जगि-परयोजन रही त उहाँ नेता काका आपन उपस्थिति जरूर दर्ज करेने। जब खाए खातिर पंघति बइठि त नेता काका परोसे खातिर तइयार हो जइहें, लोग मना करी की ए नेता तूँ राहे द, लइका बानेसन न खिया दीहें सन पर नेता काका मनीहें ना अउर कुछ ना पइहें त पतले,गिलासे आदि चलावल सुरु क दीहें। बीच-बीच में लोग के पकड़ि-पकड़ि के पंघति में बइठइहें अउर कहल करींहे, ए बाबू तूँ हूँ खा ल हो, पहिले खा लS, फेनु खिअइह.... तूँ बइठS, हम परोसतानी।\nनेता काका की हाथे में चलावे खातिर अगर कवनो सब्जी आ गइल त रउआँ कवनो हालत में मना ना क सकेनी..रउआँ लेबहीं के परी। केहू पूछी की नेताजी,रउआँ कवन सबजी लेले बानी त कहिहें, तोहके कवन चाहीं, अगर रउआँ कहनी परोरा त झट दे कहिहें की परोरे के त ह...अउर रउरी पतले में तनि दे दीहें। लउकी के सब्जी चलइहें त कहल करिहें, काका चाहें बाबू (उमिर की हिसाब से), ल काका तनि हई कटहर के सबजी चेक करS, बहुते बढ़िया बनल बा...इ कही के पतले में लउकी के सबजी दे दीहें।। खैर नेता काका के कवनो जगि-परयोजन में शामिले भइल एगो आनंद के विसय होला...हर आदमी कमर में गमछा बाँधि के हर काम में खुशी से लागि जाला। अगर नेता काका कहि दें की ए बाबू तनि इहाँ के सबजी द हो त 3-4 गो लइका दउड़ी के सबजी ले के उहाँ पहुँचि जइहें...अउर पूछिहें...के के ए नेता काका????\nहँ एतने ना गाँव में बहुत बेर एइसन होला की कुछ घर के कुछ घर से खान-पान नाहीं होला, ए में नेतो काका के घर बा पर इ नियम नेता काका पर लागू ना होला। उ सबकी घरे खाने अउर ए बाति के बुरा उनकरी घरवों के लोग ना मानेला। हँ कबो-कबो उनकर बड़ भाई रिसिअइहें पर नेता काका हँसि के टारि जइहें।। जय हो नेता काका की।


टटको में टटका खबर : 10 अक्टूबर 2014, शुक – Anjoria\nफेसबुक के सीईओ मार्क ज़ुकेरबर्ग नई दिल्ली में प्रधानमंत्री नरेन्द्र मोदी से भेंट करत\nप्रधानमंत्री नरेंद्र मोदी आजु उच्चतम न्यायालय के मुख्य न्यायाधीश न्यायमूर्ति एच एल दत्तू आ रिटायर भइल मुख्य न्यायाधीश न्यायमूर्ति आर एम लोढा के सम्मान में रात्रिभोज दिहलन.\nसोशल नेटवर्किंग साइट फेसबुक के संस्थापक आ मुख्य कार्यकारी अधिकारी मार्क जुकरबर्ग आजु देर साँझ प्रधानमंत्री नरेन्द्र मोदी से भेंट कइलन आ डिजिटल इंडिया कार्यक्रम का साथ ही देश में सोशल नेटवर्किंग साइट के गवर्नेस में उपयोग बढावे पर चरचा कइलन.\nजम्मू कश्मीर में कठुआ जिला प्रशासन पाकिस्तानी फायरिेंग का चलते राहत शिविरन में रहत मेहरारुवन के करवाचौथ खातिर जरूरी सामान के पैकेट मुहैया करावे के आदेश दिहलसि.\nउप राष्ट्रपति मोहम्मद हामिद अंसारी आ राष्ट्रीय स्वयं सेवक संघ के सर संघ चालक मोहन भागवत आजु हिन्दू धर्म. संस्कृति. सभ्यता आ जीवन दर्शन के विश्व कोष ‘एनसाईक्लोपीडिया आफ हिन्दुईज्म’ के अंतर्राष्ट्रीय संस्करण के लोकार्पण कइलन.\nगुजरात में भुज के एगो भठियरपन रोके वाला अदालत निलंबित आईएएस अधिकारी प्रदीप शर्मा के जमानत अर्जी खारिज क दिहलसि.\nकेन्द्र सरकार ई रिक्शा खातिर नया कायदा कानून जारी क दिहलसि. अब चालक का लगे लाइसेंस जरुरी होई आ रफ्तार हर घंटा 25 किलोमीटर से कम राखे के पड़ी. चार गो से बेसी सवारी ना बइठीहें.\nहरियाणा के मुख्यमंत्री रहल आ इंडियन नेशनल लोकदल प्रमुख ओम प्रकाश चौटाला के काल्हु शनिचर का दिने तिहाड़ जेल में आत्मर्समपण करे के आदेश दिहलसि दिल्ली उच्च न्यायालय.\nचुनाव आयोग कहलसि कि प्रधानमंत्री नरेन्द्र मोदी के आल इंडिया रेडियो से सुनावल राष्ट्र के नाम संबोधन से आदर्श चुनाव आचार संहिता नइखे लंघाइल.\nदेश खातिर खूबे विदेशी मुद्रा कमाए वाला कालीन मेला आजु वाराणसी के सम्पूर्णानन्द संस्कृत विश्वविद्यालय प्रांगण में शुरू हो गइल.\nइंचियोन एशियाई खेल में कांस्य पदक जीते वाली एथलीट सुधा सिंह अपना पति से तलाक लेबे के फैसला लिहली. पति पर ताड़ना देबे आ करियर खराब करे के आरोप लगवली.\nराष्ट्रपति प्रणब मुखर्जी, प्रधानमंत्री नरेंद्र मोदी, कांग्रेस अध्यक्षा सोनिया गांधी समेत देश भर के अनेके नेता शांति के नोबल पुरस्कार जीते वाला कैलाश सत्यार्थी के बधाई दिहलन.\nशांति के नोबेल पुरस्कार जीते आ बाल अधिकार खातिर काम करे वाला कैलाश सत्यार्थी एकरा के बाल अधिकार के जीत बतवले आ कहले कि अब उनकर लडाई अउरी तेज हो जाई.\nअपना जोरदार मेहनत से कैलाश सत्यार्थी नाहियो त अस्सी हजार से अधिका बाल मजदूरन के आजाद करवले बाड़न. एही काम ला उनुका के आ पाकिस्तान के मलाला के नोबल पुरस्कार खातिर चुनल गइल बा.\nगुजरात में सूरत का लगे उधना रेलवे यार्ड मे खड़़ा सूरत पटना प्रीमीयम एक्सप्रेस ट्रेन के दू गो एसी डिब्बा के आग लगला से नुकसान भइल बा.\nइंफोसिस के तिमाही परिणाम उम्मीद से बढ़िया रहला का बावजूद विदेशी बाजारन के देखा देखी आजु मुंबई सेन्सेक्स जोरदार गिरावट का साथे बन्द भइल आ काल्हु के तेजी एह गिरावट में बिला गइल.\nहरियाणा आ महाराष्ट्र में करत चुनावी दौरा का चलते प्रधानमंत्री नरेंद्र मोदी के गला खराब हो गइल बा आ उनुका भाषण देबे में दिक्कत होखत बा.\nप्रधानमंत्री नरेन्द्र मोदी के डिजिटल इंडिया कार्यक्रम के सराहत फेसबुक के मुख्य कार्यकारी अधिकारी मार्क जुकरबर्ग कहलन कि एह कार्यक्रम से नाहियो त एक अरब लोग इंटरनेट से जुड़ जाई.\nजोरदार ठोकाई का बाद पाकिस्तान के प्रधानमंत्री नवाज शरीफ भारत से निहोरा कइलन कि भारत आपन फायरिंग बंद कर देव. पाकिस्तान के उमेद ना रहे कि अतना जोरदार जबाब मिल जाई ओकर गोलीबारी के.\nसंघर्ष विराम तूड़़े के भारी दाम चुकावे के भारत के चेतावनी का बाद काल्हु रात जम्मू कश्मीर में अंतरराष्ट्रीय सीमा पर पाकिस्तान का ओर से गोलीबारी ना भइल.\nदिल्ली के जेएनयू में कुछ विद्यार्थी हिन्दू देवी देवता के अपमान करत महिषासुर के महिमामंडन करे में लागल बाड़े. जेएनयू में वामपंथियन के जोर रहेला आ उ हमेशा हिन्दू का खिलाफ रहेले.\nदेश मे हर परिवार के बैंक खाता होखे वाला पहिला राज्य बन जाई मध्यप्रदेश जहाँ अबहीं ले 80 प्रतिशत से अधिका परिवारन के बैंक खाता खुल चुकल बा आ साल खतम होत होत बाकिओ परिवारन के खाता खुल जाई.\nब्रिटेन के यूरोपीय संघ विरोधी पार्टी इंडिपेन्डेन्ट पार्टी के पहिला बेर भारी बहुमत से ब्रिटिश संसद के एगो सीट पर जीत मिलल बा. एगो दोसर सीट पर ऊ दुसरका जगहा आइल बा.\nPrevious Post: पढ़ीह लिखीह कवनो भासा, बतियइह भोजपुरी में (बतकुच्चन 172)\nNext Post: टटको में टटका खबर : 11 अक्टूबर 2014, शनिचर


बुड़बक बुझावे, से मरद – बतंगड़ 58 – Anjoria\nअक्टूबर 22, 2017 बतंगड़, बुड़बक बुझावे, से मरद\nपिछला लेकसभा में चुनाव हरला का बाद कांग्रेस के हालात अइसन बनि गइल बा कि ऊ चुनाव जीते के फार्मूला नगरी-नगरी द्वारे-द्वारे खोजत चलत बिया. ओकरा लागत बा कि सगरी राज मोदी के स्टाइल में लुकाइल बा आ ओकर नकल करि के मोदी के मात दीहल जा सकेला. अब ओकरा के ई के समुझावे कि नकलो खातिर अकल के जरूरत पड़ेला. ओकर युवराज अब अधबूढ़ हो चलल बाड़ें आ मोदी के मुकाबिला करे ला उहो सोचत बाड़न कि बाँड़े रहे के चाहीं. मोदी के देखा देखी उहो एगो हीरोइन खोज ले आइल बाड़न आ उनुके जिम्मा बा का राहुल के सोशल मीडिया पर मशहूर करा देसु. आ ऊ पूरा दमखम से लागल बाड़ी.\nविज्ञापन के विद्वानो मानेलें कि जवना सामान भा कंपनी में गुन ना होखी ओकरा के ढेर दिन ले चलावल ना जा सके बाकिर रम्या जी अपना काम में अइसन रम गइल बाड़ी कि ऊ एकरो के झूठ साबित क देबे में लागल बाड़ी. मोदी जी विदेशे विदेश घूमत रहेलें आ उनुका एह घूमक्कड़ी से प्रचारो भरपूर मिलेला. से राहुलो बाबा जबे तबे विदेश घूमे निकल जालें. खास क के तब जब उनुकर गोल उनुका के अपना देश में देखल चाहेला. जब जब कवनो मुद्दा गरमाला आ कांग्रेसी सोचेलें कि बस अबकी बेर राहुल बाबा आपन धाक जमा लीहें आ ञीक ओही बेरा बबुआ के नानी याद आ जाली आ ऊ चल देबेलें नानी कीहाँ. अधिकतर बेरा उनुका दौरा के कवनो खबर ना मिले कि कहाँ गइलन, कवना काम से गइलन, का का कइलन. बाकिर अबकी पिछला दौरा में जब ऊ अमेरिका गइल रहलें त लोग जानल कि ऊ कम्प्यूटर का दुनिया में आर्टिफिशियल इन्टेलीजेन्स का बारे में आपन ज्ञान बढ़ावे गइल बाड़न. बहुते चाव से ऊ एह काम मे लागल कम्पनियन के दौरा कइलन. उनुका गोल के लोग सोचल कि जइसे राजीव गाँधी देश में कम्प्यूटर क्रान्ति ले अइलन वइसहीं राहुलो बाबा कवनो रोबोट क्रान्ति करा दीहें हिन्दुस्तान में. भुला गइल लोग कि राहुल बाबा खुदे रोबोट हो गइल बाडें आ जतना चाभी भराला ओतने चल देखावेलें. शुरुआत त अमेरिके से क दीहलन जब ऊ गाँधी, नेहरू, अम्बेदकर सभके प्रवासी भारतीय बला दीहले. उनुका कहला के मतलब इहे निकलल कि हिन्दुस्तान के लोग अपना बले कुछ ना कर सके जबले कवनो विदेशी मनई ना आ जाव ओह लोग के राह देखावे. अपना बाबूजी के देखबे कइलन कि एगो विदेशी बाला बिआह ले अइलें देश समुझे ला आ ऊ विदेशी बाला सचहूं आपन बेंवत देखा दिहलसि. सगरी कांग्रेस प अइसन काबिज भइल कि आजु ले कांग्रेसी कवनो दोसर नेता के सपनो ना देख सकसु. मोदी के चाय के दोकान खोले के सलाह देबे वाला मणिशंकर अय्यरो ले खुलेआम मान लिहलन कि कांग्रेस के नेता या त महतारी हो सकेली ना त उनुकर बेटा. से कांग्रेस में संगठन चुनाव करवला के कवनो जरूरते नइखे. आ देर सबेर राहुल कांग्रेस अध्यक्ष के पद प बइठिये जइहें. केहू हइए नइखे जो उनुका के चुनौती दे सके.\nखैर एने रम्या के काम आपन लाभ देखावल शुरु क दिहलसि आ सोशल मीडिया प राहुल बाबा के लोकप्रियता अइसन तेजी से बढ़ल कि उऩुकर भोंपू बजावेला अइसन हवा बनावे लगलन कि लागल बस अब मोदी के दिन खतम भइल आ राहुल बाबा के दिन आ गइल. बाकिर सोशल मीडिया केहू के ढेर दिन ले चैन से जिए ना देव. अब सभके मालूम हो गइल बा कि राहुल बाबा के लोकप्रियता देशो से अधिका विदेशन में बढ़ल बा आ ऊ रुस. इण्डोनेशिया, कजाखास्तिन जइसन देशन में अधिका लोकप्रिय बाड़न आ उनुकर फॉलोवर आदमी ना होके आर्टिफिशियल इन्टेलीजेन्स से उपजल बाड़ें.\nआजु तबसे हम राहुल के बाबा कहले जात बानी आ एको बेर बबुआ ना कहनी त एकरो पाछा एगो कारण बा. अब ऊ बबुआ वाला उमिर पार क गइल बाड़न आ बाबा हो चलल बाड़न. वइसे तुटियन मीडिया के लोग लइकनो के बाबा कहेला से अलग बाति बा.\n(अतवार 22 अक्टूबर का दिने कोलकाता से छपे वाला अखबार समाज्ञा में अँजोर भइल.)


सिंहासन खाली करो कि ट्वीटर आया है – Anjoria\nJan 2, 2013 ट्वीटर\nयाद बा हॉस्टल के ऊ रात जब बिजली चल जात रहुवे. एगो कवनो कोना से आवाज उठी आ थोड़ही देर में पूरा हॉस्टल तरह तरह के आवाज से गूंजे लागी. कुछ लोग त एहले आवाज निकाली कि मन के डर खतम होखे त बाकी लोग ओह हुँआ हुँआ में आपन आवाज मिलावे लागी. कारण कि ओह अन्हार से सभे परेशान रहत रहे आ ओह परेशानी से निबटे के कवनो राह ना रहत रहे. बिजली त तबे आई जब ओकर मन करी. स्वाभाविक रूप से एह शोर से ओह परेशानीए के अभिव्यक्ति होखत रहुवे.\nअब आईं. आजु हमनी के देश में सत्ता के बिजली पता ना कब से गायब बिया. लागत नइखे कि कवनो सरकार के देश के चिन्ता होखे. सगरी राजनीतिक दल अपने भला खोजे में परेशान बाड़े. जे सत्ता में बा ऊ आपन सत्ता बचवले राखे में लागल बा त जे विरोध में बा ऊ सत्ता के स्वाद लेबे ला परेशान बा. पहिले का जमाना में पत्रकारिता एगो जुनून होखत रहे. पत्रकारन का मन में एगो बड़हन उद्देश्य रहत रहुवे जवना ला ऊ हर कठिनाई झेलत जनहित के बात खातिर आवाज उठावत रहले. गँवे गँवे पत्रकारिता जुनून ना रह के धंधा बन गइल आ अब पत्रकारिता के मतलब धन उगाही होखल जात बा. अगर ई साँच ना रहीत त भाषाई अखबार ग्रामीण पत्रकारन के टोली ना बनवते आ दृश्य मीडिया में सिटीजन जर्नलिस्ट के प्रचलन ना होखीत. एहसे दुनु पक्ष फायदा में बा. मीडिया तनखाह देबे ला मजबूर ना होखे भा कुछ टुकड़ा फेंक दिहल जाला एह ग्रामीण पत्रकारन का सोझा. आ ऊ लोग अपना पत्रकार होखला के धौंस देखा के धन उगाही में लाग जाला. नइखीं कहत कि सभे अइसने बा बाकिर जवना चिलम पर ई चिंगारी चढ़ेले से बहुते बढ़िया से जानेला ई सब.\nआजादी का पहिले से ले के आजादी का बहुत दिन बाद ले अखबारे एगो माध्यम रहत रहुवे समाचार के. तब अखबारन में संपादक का नामे चिट्ठी लिखल आ ओह चिटठी के छप गइल बहुते बड़ उपलब्धि मानल जात रहुवे. गँवे गँवे अखबार के सामग्री संपादक के अधिकार क्षेत्र से निकाल के प्रबन्धक का अधिकार क्षेत्र में, भा सीधे मालिक का नियन्त्रण में, जाये लागल. मालिक भा प्रबन्धनो पोसुआ होखत गइले आ एकर सबले खराब रूप लउके लागल दृश्य मीडिया में. आम आदमी के आवाज गँवे गँवे बिसरा दिहल गइल, संपादक का नाम चिट्ठी या त खतम कर दिहल गइल भा कवनो कर्मकाण्ड का तरह जगह भरे का कामे आवे लागल. ओह चिट्ठियन के सामग्री प्रकाशक प्रबन्धक के व्यावसायिक हित से मेल ना खाव से ओकनी के जगह मिलल मुश्किल हो गइल.\nअइसने माहौल में सामने आ गइल सोशल मीडिया. ट्वीटर आ फेसबुक एगो बड़हन ताकतवर मीडिया में बदल गइल. हालांकि फेसबुक के प्रवृति ओकरा के आत्म प्रशंसा के माध्यम बना दिहलसि जबकि ट्वीटर जनता के आवाज जस बनत गइल. ट्वीटर पर अधिकतर सरकार के, प्रशासन के, भँड़ुआ पत्रकारन के खिलाफ आवाज उठावल जाला. ट्वीटरे के ताकत का डर से भँड़ुआ मीडिया कुछ काबू में आवत नजर आवत बा. हालांकि सरकार आ प्रशासन परेशान बा एह चहचहाहट से. ओकरा बूझात नइखे कि कइसे काबू करे एह ट्वीटरन के. मीडिया के त लाइसेंस, विज्ञापन, पेड न्यूज का जरिए काबू कर लिहलसि सरकार बाकिर ट्वीटर पर का करे?\nकुछ दिन पहिले ले हर विरोध प्रदर्शन, रैली,जुलूस का पीछे कुछ आयोजक रहत रहले. ई आयोजक राजनीतिक गोल होखसु भा लेबर यूनियन, भा कवनो तरह के संगठन. एहसे हर विरोध का पाछा कुछ निहित स्वार्थो रहत रहुवे आ सरकार के पता रहत रहुवे कि एह विरोध का पाछा के बा जवना चलते ओकरा सुविधा रहत रहुवे सौदा पटावे के. बाकि ट्वीटर सगरी खेल बिगड़ले जात बा. हाल के बलात्कार विरोधी रैली में ट्वीटर के ताकत के पहिला प्रदर्शन देखे के मिलल बा सरकारो के आ बाकी राजनीतिक गोलो के. बिना कवनो नेता, बिना कवनो संगठन, बिना कवनो पोस्टर बैनर प्रचार के हजारो हजार लोग जुट गइल. पहिला बेर राष्ट्रपति भवन जाए वाला राह पर विरोध जतावे वाला जुटलन आ सरकार के मजबूर होके रूस के राष्ट्रपति पुतिन के स्वागत के जगहा बदले के पड़ल.\nअन्ना हजारे के रैली आ केजरीवाल के आन्दोलन जनता के आवाज ना रह गइल काहे कि एह लोग के आपसी विरोधाभा सगरी आंदोलन बरबाद कर दिहलसि. पहिला बेर त लागल कि अब शायद फेर कबो जनता ना जुटे कवनो विरोध में बाकि ट्वीटर फेसबुक का जरिए भइल बलात्कार विरोधी आन्दोलन आसरा दे दिहलसि कि ना अब जनता के आवाज दबावल आसान नइखे. ऊ देर सबेर सड़क पर निकलिए आई. सरकारो पूरा ताक में बिया कि कइसे एह सोशल मीडिया के काबू में ले आवल जाव आ एह काम में ओकरा मीडिया के मुख्य धारा के सहरो मिलत बा जम के. काहे कि ओहू लोग के दिक्कत हो गइल बा आपन भँड़ुआगिरी करे में.\nएहसे अगर अबही ले रउरा ट्वीटर पर नइखीं त देर मत करीं. जल्दी से ट्वीटर पर आपन खाता खोल लीं आ चहचहाइल शुरू कर दीं. रउरा के बतावत चलीं कि अँजोरियो के आपन खाता बा ट्वीटर पर. आईं अँजोरिया के फालो करीं, आपन ट्वीट कइल करीं, आ तब अँजोरियो के सुविधा हो जाई रउरा सभे के फालो करे में.\nकवि नीरज के एगो पंक्ति दोहरावे के लालच टार नइखीं पावत कि,\nसाथियों, आँधी उठाने का जमाना आ गया है.\nभा दुष्यन्त के शब्दन में,\nमेरे सीने में न सही, तो तेरे सीने में सही,\nहो कहीं भी आग लेकिन आग जलनी चाहिए..\nबिजली में तड़प केतना होला अनजान बदरिया का जानी!\nOne thought on “सिंहासन खाली करो कि ट्वीटर आया है”\nबहुत नीमन .


राष्ट्र के दिहल राष्ट्रपति प्रणव मुखर्जी के संबोधन भोजपुरी में – Anjoria\nराष्ट्र के दिहल राष्ट्रपति प्रणव मुखर्जी के संबोधन भोजपुरी में\nAug 14, 2015 प्रणव मुखर्जी, भोजपुरी में, राष्ट्रपति, संबोधन\nहमनी के आजादी के 68वां सालगिरह के पहिले वाला साँझ हम रउरा सभ के आ दुनिया भर के भारतवासी लोग के हार्दिक अभिनंदन करत बानी. हम अपना सशस्त्र सेना, अर्ध-सैनिक बल आ आंतरिक सुरक्षा बल के सदस्यनो के खास अभिनंदन करत बानी. हम अपना ओह सगरी खिलाड़ियनो के बधाई देत बानी जे भारत आ विदेशो में आयोजित भइल प्रतियोगितन में शामिल भइले आ पुरस्कार जीतले. हम, 2014 के नोबेल शांति पुरस्कार विजेता श्री कैलाश सत्यार्थीओ के बधाई देत बानी, जे देश के नाम रोशन कइलन.\n15 अगस्त, 1947 के हमनी का राजनीतिक आजादी हासिल कइनी. आधुनिक भारत के उदय एगो ऐतिहासिक खुशी के मौका रहल, बाकिर ई देश के एह छोर से दोसरा छोर ले बहुते पीड़ा के खून से नहाइलो रहुवे. अंगरेजी शासन का खिलाफ भइल महान संघर्ष के पूरा दौर में जवन आदर्श आ भरोसा बनल रहुवे तबन ओह घरी दबाव में रहुवे.\nमहानायकन के एगो महान पीढ़ी एह विकट चुनौती के सामना कइलसि. ओह पीढ़ी के दूरदर्शिता आ पोढ़पन हमहन के एह आदर्शन के, खीस आ तकलीफ के दबाव में बिछिलाए से भा गिर जाए से बचवलसि. ऊ असाधारण लोग हमनी के संविधान के सिद्धांतन में, सभ्यता से आइल दूरदर्शिता से जनमल भारत के गर्व, स्वाभिमान आ आत्मसम्मान के मिलवले, जवन पुनर्जागरण के प्रेरणा दिहलसि आ हमनी के आजादी मिलल. हमहन के सौभाग्य बा कि हमनी के अइसन संविधान मिलल जवन महानता क तरफ भारत के यात्रा के शुरुआत करवलसि.\nएह दस्तावेज क सबले मूल्यवान उपहार रहल लोकतंत्र, जवन हमनी के पुरातन मूल्यन के नयका संदर्भ में आधुनिक रूप दिहलसि आ तरह तरह के आजादी के संस्थागत कइलसि, ई आजादी के शोषितन आ वंचितन ला एगो जानदार मौका में बदल दिहलसि आ ओह लाखो लोग के बरोबरी का संगही सकारात्मक पक्षपात के उपहार दिहलसि जे सामाजिक अन्याय से पीड़ित रहले. ई एगो अइसन लैंगिक क्रांति के शुरुआत कइलसि जवन हमनी के देश के बढन्ती के उदाहरण बना दिहलसि. हमनी का ना चलत परंपरन आ कानूनन के खतम कइनी जा आ शिक्षा अउर रोजगार के जरिए औरतन ला बदलाव तय करा दिहनी. हमनी के संस्था सभ एही आदर्शवाद के बुनियादी ढांचा हई सँ.\nनिमनो से निमन विरासत के बचवले राखे ला ओकर लगातार देखभाल जरूरी होले. लोकतंत्र के हमहन के संस्था दबाव में बाड़ी सँ. संसद बातचीत का बजाय टकराव के अखाड़ा बन गइल बाड़ी सँ. एह समय, संविधान के प्रारूप समिति के अध्यक्ष डॉ. बी.आर. अम्बेडकर के ओह कहना के दोहरावल सही होखी, जे उहांँ के नवंबर, 1949 में संविधान सभा में अपना समापन व्याख्यान में दिहले रहीं :\n‘कवनो संविधान के चलावल पूरा से संविधाने के सुभाव पर निर्भर ना होखे. संविधान त राज्य के विधायिका, कार्यपालिका आ न्यायपालिका जइसन अंगे भर दे सकेला. ओह अंगन के चलावल जिनका पर निर्भर करेला ऊ ह जनता आ ओकर मनसा अउर राजनीति के साकार करे ला ओकर बनावल राजनीतिक गोल. ई के बता सकेला कि भारत के जनता आ ओकर बनावल गोल कवना तरह से काम करीहें ?’\nअगर लोकतंत्र के संस्थाच दबाव में बाड़ी सँ त समय आ गइल बा कि जनता आ ओकर गोल एह पर गंभीर चिंतन करेसु. सुधार के उपाय भीतर से आवे के चाहीं.\nहमहन के देश के बढ़न्ती के आकलन हमनी के मूल्यन के बेंवत से होखी, बाकिर साथही ई आर्थिक प्रगति अउर देश के संसाधनन के बरोबरी वाला बाँटो से तय होखी. हमनी के अर्थव्यवस्था भविष्य ला बहुत आशा बंधावत बिया. ‘भारत गाथा’ के नया अध्याय अबहीं लिखल बाकी बा. ‘आर्थिक सुधार’ पर काम चलत बा. पिछला दस बरीस का दौरान हमनी के बढ़न्ती आ् हासिल सराहे जोग रहल, आ बहुते खुशी के बात बा कि कुछ गिरावट का बाद हमनी का साल 2014-15 में 7.3 प्रतिशत के विकास दर फेरु पा लिहले बानी. बाकिर एहसे पहिले कि एह बढ़़न्ती के फायदा सबले धनी लोग के बैंक खातन में पहुंचे, ओकरा गरीब से गरीब आदमी ले चहुँपे के चाहीं. हमनी के एगो समहरी लोकतंत्र आ अर्थव्यवस्था ह. धन-दौलत के एह इन्तजाम में सभका ला जगहा बा. बाकिर सबले पहिले ओकरा मिले के चाहीं जे अभाव आ किल्लत के कष्ट झेलत बाड़े. हमनी के नीतियन के आगे चल के ‘भूख से मुक्ति’ के चुनौती के सामना करे में बेंवतगर होखे के चाहीं.\nमनुष्य अउर प्रकृति के बीच के पारस्परिक संबंधनन के बचावे राखे पड़ी. उदारमन वाली प्रकृति अपवित्र कइला पर आपदा बरपावे आ बरबाद करे वाली शक्ति में बदल सकेले, जवना चलते जानमाल के बड़हन नुकसान होला. एह घरी, जब हम रउरा सभे के संबोधित करत बानी देश के बहुते हिस्सा बडहन कठिनाई झेलत बाढ़ के बरबादी से उबरे में लागल बाड़े. हमनी के ओह पीड़ितन ला फौरी राहत का साथही पानी के कमी आ अधिकाी दुनू के काबू करे के लमहर दिन चले लायक उपाय खोजे के पड़ी.\nजवन देश अपना अतीत के आदर्शवाद भुला देला ऊ भविष्य से बहुते कुछ खासो गँवा देला. कई पीढ़ियन के आकांक्षा आपूर्ति से कहीं अधिका बढ़ला का चलते हमनी के विद्यादायी संस्थान के गिनिती लगातार बढ़ल जात बा बकिर नीचे से ऊपर ले गुणवत्ता के का हाल बा ? हमनी का गुरु शिष्य परंपरा के बहुते तर्कसंगत गर्व से याद करीलें, त फेर हमनी का एह संबंधन का जड़ में समाइल नेह, समर्पण आ प्रतिबद्धता के काहे छोड़ दिहनी जा ? गुरु कवनो कुम्हार के मुलायम आ कुशल हाथे जइसन अपना शिष्य के भविष्य बनावेला. विद्यार्थीओ श्रद्धा आ विनम्रता से शिक्षक के ऋण सकारेला. समाज, शिक्षक के गुण आ उनका विद्वता के मान सम्मान देला. का आजु हमनी के शिक्षा प्रणाली में अइसन होखत बा? विद्यार्थियन, शिक्षकन आ अधिकारियन के रुक के आपन आत्मनिरीक्षण करे के चाहीं.\nहमनी के लोकतंत्र रचनात्मक ह काहे कि ई बहुलवादी ह, बाकिर एह विविधता के सहनशक्ति आ धीरज से पोसे के चाहीं. मतलबी लोग सदियन पुरान एह पंथनिरपेक्षता के नष्ट करे का कोशिश में आपसी भाईचारा के चोट पहुंचावेले. लगातार बेहतर होखत जात प्रौद्योगिकी के तुरते फुरत संप्रेषण के एह युग में हमहनके ई तय करे ला सतर्क रहे क चाहीं कि कुछ इनल-गिनल लोग के कुटिल चाल हमहन के जनता के बुनियादी एकता पर कबो हावी मत हो पावे. सरकार अउर जनता, दुनू ला कानून के शासन परम पावन होला बाकिर समाज के रक्षा कानूनो से बड़ एगो शक्तिओ करेले आ ऊ ह मानवता. महात्मा गांधी कहले रहीं, ‘रउरा सभके मानवता पर भरोसा ना छोड़े के चाहीं. मानवता एगो समुद्र ह आ अगर समुद्र के कुछ बूंद गन्दा हो जाव त समुद्र गंदा ना हो जाले.’\nशांति, मैत्री आ सहयोग अलग अलग देशन आ लोग के आपस में जोड़ेला. भारतीय उपमहाद्वीप के साझा भविष्य के पहिचानत, हमनी के आपसी संबंध मजगर करे के होखी, संस्थागत क्षमता बढ़ावे के होखी आ क्षेत्रीय सहयोग के विस्तार ला आपसी भरोसा के बढ़ावे होखी. जहां हमनी का दुनिया भर में आपन हित आगे बढ़ावे का दिसाईं प्रगति करत बानी, ओहिजे भारत अपना नियरे के पड़ोस में सद्भावना आ समृद्धि बढ़ावहुं ला बढ़-चढ़ के काम करत बा. ई खुशी के बात बा कि बांग्लादेश का साथे लमहर दिन से लटकल आवत सिवान के विवाद आखिर में सलटा लीहल गइल बा.\nजहाँ हमनी का दोस्ती में आपन हाथ अपना मन से आगे बढ़ावेनी जा ओहिजे हमनी का जानबूझ के कइल जात उकसावे वाली हरकतन के आ बिगड़त सुरक्षा माहौल से आंख ना मूंद सकीं जा. सीमा पार से चलावल जात शातिर आतंकवादी समूहन के निशाना भारत बन गइल बा. हिंसा के भाषा आ बुराई के राह के अलावा एह आतंकवादियन के ना त कवनो मजहब बा ना ई कवनो विचारधारा मानेलें. हमनी के पड़ोसियन के ई तय क लेबे के चाहीं कि ओकरा जमीन के इस्तेमाल भारत से दुश्मनी राखे वाला ताकत ना कर पावसु. हमहन के नीति आतंकवाद के इचिको बर्दाश्त ना करे वाला बनल रही. राज्य के नीति के एगो औजार का तरह आतंकवाद के इस्तेमाल के कवनो कोशिश के हमनी का खारिज करत बानी. हमहन के सिवान का भीतर घुसपैठ आ अशांति फइलावे के कोशिशन से कड़ाई से निपटल जाई.\nहम ओह शहीदन के श्रद्धांजलि देत बानी जे भारत के रक्षा में अपना जीवन के सर्वोच्च बलिदान दिहले. हम अपना सुरक्षा बलन के साहस आ वीरता के नमन करत बानी जे हमनी के देश के क्षेत्रीय अखंडता के रक्षा आ हमनी के जनता के हिफाजत ला निरंतर चौकस रहत बाड़ें. हम खास क के ओह बहादुर नागरिकनो के सराहत बानी जे अपना जान के जोखिम के परवाह कइले बिना बहादुरी देखावत एगो दुर्दांत आतंकवादी के पकड़ लिहलें.\nभारत 130 करोड़ नागरिक, 122 गो भाषा, 1600 बोलियन आ7गो मजहबन के एगो जटिल देश ह. एकर ताकत, सोझा लउकत विरोधाभासन ले रचनात्मक सहमति का साथे मिलावे के आपन अनोखा बेंवत में समाइल बा. पंडित जवाहरलाल नेहरू के शब्दन में ई एगो अइसन देह ह जवन ‘मजबूत बाकिर ना लउके वाला धागन’ से एके सूत्र में बान्हल गइल बा आ ‘ओकरा ईर्द-गिर्द एगो प्राचीन गाथा के मायावी विशेषता पसरल बा, जइसे कवनो सम्मोहन ओकरा मस्तिष्क के अपना वश में क लिहले होखे. ई एगो मिथक आ एगो विचार ह, एगो सपना आ एगो सोच ह, बाकिर साथही ई एकदमे असली, साकार आ सर्वव्यापी हवे.’\nहमहन के संंविधान से मिलल उपजाऊ जमीन पर, भारत एगो जीवंत लोकतंत्र बन के बढ़ळ बा. एकर जड़ गहिर ले गइल बाड़ी सँ बाकिर पतई मुरझाए लागल बाड़ी सँ. अब एकरा के नया करे के समय आइल बा.\nअगर हमनी का अबहियें डेग ना उठवनी जा त का सत्तर बरीस बाद हमहन के वारिस हमनी के ओतने सम्मान आ प्रशंसा साथे याद कर पइहें जइसे हमनी का 1947 में भारतवासियन के सपना साकार करे वालन के करीलें. जबाब भलही सहज ना होखे बाकिर सवाल त पूछही के पड़ी.\n(स्वतंत्रता दिवस के 68वां सालगिरह का पहिले वाला साँझ राष्ट्र के दिहल राष्ट्रपति प्रणव मुखर्जी के हिन्दी संबोधन के अनधिकृत अनुवाद. कवनो तरह के कमी भा गलती ला क्षमायाचना का साथे दीहल गइल बा. बाकिर अगर भोजपुरी के संविधान से मान्यता दिआवे के बा त एह तरह के कोशिश लगातार होखे के चाहीं. भोजपुरी खातिर बाते कइला भर से काम नइखे चले वाला भोजपुरी खातिर भोजपुरी में कामो करे के पड़ी. रउरा सभे के स्वतंत्रता दिवस के शुभकामना का साथे :\n– प्रकाशक, भोजपुरिका )\n2 thought on “राष्ट्र के दिहल राष्ट्रपति प्रणव मुखर्जी के संबोधन भोजपुरी में”\n“महामहिम राष्ट्रपतिजी के स्वतत्रता दिवस का पूर्वसंध्या पर दिहल भासन का बहाने रउवा भोजपुरी खातिर भोजपुरी में काम करे क अपील बहुत काम के बा ।एह दिसाईं ध्यान दिहल जाव त ईहे पता चली कि ई अपील ओतने लोग तक पहुंचल बा ,जेतना लोग भोजपुरिका आ भोजपुरिका के गंभीर लेख भा संपादकी पढ़त बा ।ई हमनी क दुर्भागे कहाई कि भोजपुरी में पैंतीस बरिस से लिखत-पढ़त आ “पाती” जइसन पत्रिका निकालत हो गइल बाकि भोजपुरी पढ़वइयन क अकाले लउकल ।सबसे बड़ बात कि जवना जनून से पछिला पीढ़ी एकरा के पोसे पाले बढ़ावे में लागल रहे ऊ जनून आ समर्पण अब नइखे ।अब आपन आपन डफली आ आपन आपन राग वाला गिरोह जरूर बन गइल बाड़े स s।


भोजपुरी पट्टी का साथही देश दुनियो के खबर (29 अगस्त 2015, शनिचर) – टटका खबर\n28 अगस्त, 2015 का दिने नई दिल्ली में साल 1965 के भारत-पाक युद्ध में भारत विजय के स्वर्ण-जयंती का मौका पर राष्ट्रपति प्रणब मुखर्जी अमर जवान ज्योति, इंडिया गेट पर माल्यार्पण कइले.\nजम्‍मू कश्‍मीर के आर एस पुरा सेक्‍टर से लागल देश के सिवान पर पाकिस्तानी सेना के गोलीबारी में काल्हु शुक का दिने तीन गो नागरिक के मौत हो गइल आ 17 जने घवाहिल हो गइले. जबाबी कार्रवाई में ओनियो कई लोग के जान जाए आ घवाहिल होखे के खबर बा.\nजम्मू कश्मीर में शुक का दिने फेरू एगो पाकिस्तानी आतंकी के जिन्दा गिरफ्तार कर लीहल आ बारामूला जिला के सोपोर में एगो अदालत ओकरा के पांच दिन के पुलिस रिमांड पर दे दिहलसि. पुलिस पूछताछ में सज्जाद अहमद आपन पूरा कहानी बकल शुरु कर दिहले बा कि कवना तरह ओकरा के ट्रेनिंग दीहल गइल आ कवना मकसद से ओकरा के हिन्दुस्तान भेजल गइल बा. एहिजा लश्कर के एगो अड्डा बनावे के कहल गइल रहुवे ओकरा से. उड़ी सेक्टर में घुसपैठ के कोशिश करत सज्जाद के चार साथियन के सेना मार गिरवलसि.\nनागालैंड में तुएंसंग जिल के पांगशा में सुरक्षा बल का साथे मुठभेड में नेशनल सोशलिस्‍ट काउंसिल ऑफ नागालैंड खापलांग गुट के सात गो उग्रवादी मार दीहल गइलें आ तीन गो घवाहिल हो गइल बाड़े. एगो सुरक्षाकर्मिओ घवाहिल भइल बा. गोलीबारी त रुक गइल बा बाकिर इलाका में तनाव बनल बा.\nगुजरात के हालात तेजी से सुधरे लागल बा आ अहमदाबाद के कुछ इलाका के छोड़ अब राज्य में कहीं कर्फ्यू नइखे लगावल. शुको का दिने सेना कुछ इलाका में फ्लैग मार्च कउवे. एगो बड़हन राजनीतिक साजिश का तहत गुजरात के हालात बिगाड़़े के कोशिश भइल बा. एह बवाल के मुखिया हार्दिक पटेल आआपा के साथे रहे वाला ह आ कांग्रेसो चाहत बिया कि कवनो तरह गुजरात के हालात बिगाड़ जाव जेहसे ओकरा फेरू पनपे के मौका मिले. एही से कहल जात रहुवे कि साँप के मरला के बाद ओकर मूड़ी कूंच देबे के चाहीं ना त ओकर संगी साथी रउऱा पर हमला कर सकेलें.\nसेना से रिटायर भइल लोग खातिर एक रैंक एक पेंशन के मामिला पर अब पीएम आफिस काम कइल शुरु कर दिहले बा आ जल्दिए एह मसला के समाधान निकाल लीहल जाई. याद करे के बात बा कि पहिले सेना के जवानन खातिर एक रैंक एक पेंशन के नियम लागू रहुवे जवना के कांग्रेस के इंदिरा गाँधी सरकार में खतम कर दीहल गइल आ ओकरा बाद एह मसला के अतना अझूरा दिहलसि पिछला यूपीए सरकार के सरिहावे में समय लागत बा. शुक का दिने सैनिक रहल लोग के एगो शिष्‍टमंडल केन्‍द्रीय गृह मंत्री राजनाथ सिंह से भेंट कइलसि आ उनुका से एह बारे में जल्दी फैसला करावे के निहोरा कइलसि. रक्षामंत्री मनोहर पर्रिकर फेरू कहलन कि एकरा के सैद्धान्तिक रूप से मंजूर क लीहल गइल बा आ लागू करावे खातिर मसला के सरिहावल जात बा.\nबिहार विधानसभा चुनाव में सीट बँटवारा खातिर भाजपा आ ओकरा सहयोगी गोलन का बीच सोमार का दिने बइठक होखी. एकर अध्यक्षता भाजपा प्रमुख अमित शाह करीहें. एह मसला पर ई पहिलका बइठक होखी एहसे एही दिने मसला सझुरा जाए के उमेद नइखे.\nसाल 1965 के भारत-पाकिस्‍तान युद्ध के 50वां वर्षगांठ पर शुक का दिने शहीदन के श्रद्धांजलि दीहल गइल. राष्‍ट्रपति प्रणब मुखर्जी, सेना प्रमुख जनरल दलबीर सिंह, नौसेना प्रमुख एडमिरल आर के धवन आ वायुसेना प्रमुख एयर चीफ मार्शल अरूप राहा अमर जवान ज्योति पर श्रद्धांजलि दिहलें. रक्षा मंत्री मनोहर पर्रिकर आ रक्षा सचिव जी मोहन कुमार एह मौका पर मौजूद रहलें. प्रधानमंत्री नरेन्‍द्र मोदी एह मौका पर आपन ट्वीट क के आपन श्रद्धांजलि दिहलन,\nशेयर बाजार में शुक का दिने बढ़त देखे के मिलल आ सेंसेक्‍स 161 अंक बढ़के अउर निफ्टी 53 अंक बढ़ के बंद भइल. चीनो के बाजार में पाँच फीसदी के उछाल देखे के मिलल. रुपिया डालर का मुकाबले दस पइसा कमजोर हो गइल.\nबरखा का चलते कोलम्‍बो में होखत भारत आ श्रीलंका के तिसरका टेस्ट के पहिला दिने पन्द्रहे ओवर के खेल हो सकल. खेल रोके का बेरा भारत दू विकेट गँवा के 50 रन बनवले रहुवे.\nभारतीय रेल पहिला बेर देश में ऑनलाइन परीक्षा करा के बहाली करे के शुरूआत कइले बा. करीब तीन हजार रिक्ति पर बहाली खातिर कंप्‍यूटर आधारित ऑनलाइन भर्ती परीक्षा 26 तारीख से करावल जात बा आ4सितंबर ले चली. एह बीच देश के 242 शहरन में आॅनलाइन परीक्षा हो जाई.\nशुक का दिने सारण जिला के सोनपुर इलाका के एगो बिजली कर्मी के मौत करंट लगला का चलते हो गइल जब ऊ एगो बनत मकान में बिजली के काम करत रहुवे.\nबियफे का रात सारण जिला के कोपा इलाका के देवरिया गांव में दू गो मवेशी चोरन के गाँव वाले पकड़ लिहलें आ बढ़िया से पिटाई कइला का बाद पुलिस के सँउप दिहलें.\nदरभंगा से दिल्ली जात बिहार संपर्क क्रांति एक्सप्रेस शुक का दिने बड़ागोपाल टीसन का लगे एगो मवेशी से टकरा गइल. मवेशी के लाश एगो बोगी में अझूरा गइल जवना चलते करीब दू घंटा ले ट्रेन रुकल रह गइल.\nछपरा-सिवान हाईवे पर शुक का दिने एगो ट्रक एगो स्कूटी के धक्का मार दिहलसि जवना चलते एक आदमी के ओहिजे मौत हो गइल आ एक आदमी घवाहिल हो गइल. लोग ट्रक वाला के ध लिहले आ बवाल करे के कोशिश कइलें. मरेवाला मांझी थाना के चेफुल के रहे वाला बतावल जात बाड़े.\nसिवान के आइडीबीआई बैंक का लगे एगो औरत के बैग छीन के उचक्का फरार हो गइले सँ. सलेमपुर महादेवा के ई औरत अपना रिश्तेदारी में जात रहली जब ई छिनतई भइल.\nसिवान के जीबी नगर थाना के सारंगपुर पंचायत के सकरा गाँव में शुक का दिने आंगनबाड़ी सेविका चुने खातिर आइल टीम पर कुछ लोग हमला कर दीहल आ ईंटा पत्थर मार के सीडीपीओ के गाड़ी तूड़ दीहल. एह मामिला में एगो आवेदिका आ ओकरा घर का लोग पर मुकदमा दर्ज करावल गइल बा.\nगोपालगंज जिला के बरौली थाना के पिपरहिया बाजार में बिशेसरपुर के अब्दुल समद से मारपीट क के ओकर चालीस हजार रुपिया छीन लीहल गइल. विवाद पुरान बतावल जात बा जवना का चलते ई घटना भइल.\nटाटा से अपना घरे लवटत उचकागाँव इलाका के दहीभाता गाँव के एगो नवही के जहरखुरान आपना शिकार बना लिहलें. बेहोश नवही शुक का सबेर में गोपालगंज के राजेंद्र नगर बस स्टैण्ड पर मिलल आ ओकरा के अस्पताल में भरती करावल गइल.\nबेतिया के राजकीय उत्क्रमित मध्य विद्यालय डीही ढबेलवा में एक हप्ता से मिड डे मील ना मिले आ छात्रवृत्ति ना बँटइला से नाराज विद्यार्थी बियफे का दिने स्कूल के शिक्षकन के एगो कोठरी में बंद क दिहले आ प्रदर्शन कइलें.\nमोतिहारी के पताही प्रखंड मुख्यालय के राज्य खाद्य निगम के गोदाम से होखत कालाबाजारी का मामिला में पताही पूर्वी के मुखिया के बेटा गुडु कुमार उर्फ संजीत प्रसाद के पुलिस गिरफ्तार कर लिहले बिया. गुड्डु के नाम एह मामिला में शामिल ट्रेक्टर के मालिक भइला का चलते आइल बा.\nरोहतास जिला के ताराचंडी धाम पर शनिचर का दिने निकले वाला शोभा यात्रा खाति सुरक्षा व्यवस्था ले के पुलिस चउकस बिया.\nरोहतास नगर थाना के जवाहर सेतु रोड पर शुक का दिने एगो ट्रक आ टेंपो के टक्कर में एगो औरत के मौत हो गइल आ पाँच जने घवाहिल हो गइलें.\nआठ दिन पहिले किडनैप भइल एगो नवहि के लाश मिलला का बाद आरा में ओकरा घर के लोग शुक का दिने अस्पताल चहुंप के डाक्टरन के टीम से पोस्टमार्टम करावे के माँग कइले.\nबक्सर टीसन पर शुक का दुपहरिया में चेन पुलिंग क के उतरे वाला चार जने के रेल पुलिस ध लिहलसि आ ओह लोग के गिरफ्तार क के मजिस्ट्रेट का सोझा पेश क दिहलसि.\nबियफे रात बक्सर जिला के बासुदेवा गाँव में एगो आदमी के हत्या एह चलते क दिहलें कुछ बदमाश कि ऊ बुध का दिने अपना बेटी से छेड़खानी के विरोध कइले रहलें.\nप्रधानमंत्री नरेंद्र मोदी के एलान का बाद शुक का दिने सिताबदियारा के लाला टोला में राष्ट्रीय जेपी स्मारक के नेंव जेपी फाउंडेशन के अध्यक्ष आ भदोही के भाजपा सांसद बीरेंद्र सिंह मस्त का हाथे रखवावल गइल\nबैरिया तहसील में मुंसिफ न्यायालय बनावे के मांग करत बैरिया तहसील के अधिवक्तन के आंदोलन चार दिन से जारी बा. शुका का दिने ई लोग एसडीएम कार्यालय का सोझा धरना दीहल आ न्यायायिक काम ना कइलसि.\nगुजरात से आइल एगो प्रेमिका शुक का दिने गाजीपुर जिला के कटयां गांव आ चहुँपल. एह खबर के फइलते सगरी गाँव जुट गइल आ दुनू के बिआह शुक का दिने मारकंडेय महादेव मंदिर कैथी में करा दीहल गइल.\nगाजीपुर के सुहवल इलाका के बेमुआ गांव में शुक का सबेरे एगो मेहरारू के लाश घर में लटकत मिलल. बतावल जात बा कि ओकर मरद ओकर गरदन दबा के मुआ दिहलसि आ बाद में लाश के लटका के फरार हो गइल बा. पुलिस मामिला के तहकीकात करत बिया कि ई खुदकुशी हउवे कि हत्या.\nमऊ के डोमनपुरा के लड़िका आ विश्वनाथपुरा के लड़िकी के घर से भाग के शुक के दुपहरिया दक्खिन टोला थाना चहुँपले जहाँओह लोग के निकाह दुनू के घर वालन के बोला के थानाध्यक्ष करवा दिहलें.\nमऊ के तेजाबकोपागंज थाना के डांड़ी-सहरोज रोड पर छोटी सरजू नदी के पुल का नीचे बोरा में भरके फेंकल एगो तीस बरीस के आदमी के लाश मिलल बा. नवही के रहुवे से पता नइखे चलल.\nगोरखपुर के गीताप्रेस प्रबंधन के कहना बा कि प्रेस बंद नइखे भइल जवना के खबर कुछ टीवी चैनलन पर देखावल जात बा. कुछ अनेरिया कर्मचारियन के हटा दिहला का खिलाफ एहिजा के कर्मचारी हड़ताल पर बाड़न जवना चलते काम नइखे होखत. ओने गीताप्रेस के बचावे के मुहिम शुरु हो गइल बा सोशल मीडिया पर.\nदेवरिया के पौराणिक तीर्थस्थली महाकालेश्वर के उपज्योर्तिलिंग के रूप में मशहूर बाबा दुग्धेश्वरनाथ मंदिर के कायाकल्प खातिर विधायक अखिलेश प्रताप सिंह काल्हु पूजा अर्चना कइले आ बतवले कि चार करोड़ रुपिया खरच क के मंदिर के जीर्णोद्वार कइल जाई.\nशुक का दिने देवरिया के रामपुर दुबे गाँव के लोग ओहिजा के एगो नवही के गोरखपुर मेडिकल कालेज अस्पताल में मौत भइला का बाद रामपुर कारखना थाना पर जम के बवाल कइलन. ओह नवही के मौत एगो सड़क हादसा में घवाहिल भइला का चलते भइल आ जब पता चलल कि रुपिया ले के थाना से ओह गाड़ी के छोड़ दीहल गइल बा. खिसियाइल लोग महुआडीह पुलिस चौकी के आग लगा दिहलें जवना चलते दू गो राइफल आ छह गो मोटरसाइकिल राख हो गइल. बवाल काबू करे खातिर पुलिस के फायरिंग करे के पड़ल.\nवाराणसी के डीरेका में सीनियर सेक्शन इंजीनियर संतोष कुमार सिंह अपना 11 बरीस के बेटी के हत्या क के अपनहुँ फाँसी लगा के जान दे दिहलें. कुछ दिन पहिले उनुका पत्नी आ बेटा के मौत हो गइल रहुवे जवना का बाद ऊ डिप्रेशन के शिकार हो गइल रहलें.


सिनेमा भोजपुरी जगत के संकटमोचक सुजीत तिवारी – Anjoria\nसिनेमा भोजपुरी जगत में आजुकाल्हु सी पी आई मूवीज के सुजीत तिवारी चरचा के आदमी बन गइल बाड़ें. एह फिल्मी दुनिया से सुजीत तिवारी के पुरान नाता ह काहे कि ऊ कई पीढ़ी से एह से जुड़ल बाड़ें. सुजीत के दादा जी स्व॰ रामायण तिवारी के भोजपुरी सिनेमा के जनक मानल जाला. अपना व्यवसाय में व्यस्त रहला का बावजूद सुजीत तिवारी सिनेमा भोजपुरी के दुनिया में एगो नया प्रयोग शुरू कइलन आ कवनो कारण से अटकल बढ़िया फिलिमन के सिनेमाघर ले चहुँपावे के फैसला कइलन. हालही में रिलीज आ सफलता के परचम लहरावत “गंगा जमुना सरस्वती” ओही फिलिमन में से एगो ह. एह फिलिम के सुजीते तिवारी का कोशिश से रिलीज कइल जा सकल. सुजीत तिवारी एह फिलिम के संकटमोचक बन गइलें आ भोजपुरी फिल्मोद्योग एह बात के स्वागत कइलसि.\nरवि किशन अपना साप्ताहिक स्तम्भ में सुजीत तिवारी के भोजपुरी फिलिमन के संकट मोचन करार दिहले आ कहले कि एह कदम से भोजपुरी फिल्म जगत के मान सम्मान बढ़ी. मनोजो तिवारी सुजीत तिवारी के तारीफ करत कहलन कि उनकर काम करे के शैली आ सिनेमा भोजपुरी के सम्मान भाव से एह उद्योग के बहुते हिम्मत मिलल बा. अइसनका मजबूत खंभा मिलला से भोजपुरी फिलिमन के मान बढ़ी. दिनेश लाल यादव निरहुआ सुजीत तिवारी के तारीफ करत उनका के भोजपुरी सिनेमा जगत के गौरव बतवले. कहलन कि उनका ला खुशी के बात बा कि सुजीत तिवारी उनुका कई फिलिमन से जुड़ल बाड़ें.\nएह चरचा का बीच सुजीत तिवारी के कहना बा कि ऊ बढ़िया फिलिमन खातिर हमेशा एह तरह के संकटमोचक बने के जिम्मेदारी लेबे ला तइयार बाड़ें.


प्रयोगकर्ता वार्ता:Darshani Kansara - विकिपीडिया\nWelcome! Darshani Kansara\nस्वागतम्! नमस्कार Darshani Kansara जी, भोजपुरी विकिपीडिया पर राउर बहुत स्वागत बा!\nDarshani Kansara जी ए समय रउँआ विकिमीडिया फाउन्डेशन क परियोजना भोजपुरी विकिपीडिया पर बाड़ीं। भोजपुरी विकिपीडिया एगो मुक्त ज्ञानकोष हवे, जेवन ज्ञान बाँटे खातिर तैयार रहे वाला दुनिया भर की योगदान करे वाला भईया बहिनिन द्वारा लिखल जाला। ए समय ए परियोजना में 18,436 शामिल सदस्य लोग बाटे। ई बहुते खुशी क बाति बा कि रउँओं ए में शामिल हो गइल बाड़ीं। विकिपीडिया से सम्बन्धित कई तरह क सवाल जेवन रउँआ की मन में होई ओकर जबाब अक्सर पूछल जाए वाला प्रश्न में मिल जाई। आशा इहे बा कि रउँआ इस परियोजना में नियमित रूप से शामिल होकर भोजपुरी भाषा में ज्ञान के संरक्षित करे में आपन योगदान देइब। एक बेर फिर से बहुत धन्यवाद आ स्वागत बा।\n"https://bh.wikipedia.org/w/index.php?title=प्रयोगकर्ता_वार्ता:Darshani_Kansara&oldid=625923" से लिहल गइल\nएह पन्ना पर आखिरी बेर संपादन 24 सितंबर 2018 के 05:05 बजे भइल रहल।


सब कुछ ठीक बा – Anjoria\nDec 1, 2012 भोजपुरी, लस्टम पस्टम\nराम चेला बड़ा चिंता में बाबा लस्टमानंद के लगे अइले आ थहरा के बइठ गइले. बाबा पूछले कि उनका कवना बात के चिंता बा कि उनकर चेहरा उड़ल बा.\nराम चेला कहले, का कहीं बाबा कांग्रेस त पहिलहीं घोटाला में डूबल रहे अब भाजपो ओही पांक में फसल लउकऽतिया.\nबाबा कहले, बिलकुल ना. गुरुमूर्ति जी के सुनलऽ ना? ऊ बहुत बड़हन एकाउंटेंट हउवन आ सी ए हउवन. कहऽतारे कि एकदम खाता बही के जांच क लेहले बाड़े. कवनो गड़बड़ी नइखे. पाई पाई के हिसाब ठीक बा. गडकरी जी पर त बेकारे आरोप मढ़ऽता लोग. तूं तनिको मन छोट मत करऽ. आउर जे ऊ नोकर डराइवर वगैरह के अपना कम्पनी के डायरेक्टर बनाइये दिहले त एह में कवन खराब भइल? ई त संघ के आ दीनदयाल उपाध्याय के विचारधारा के मोताबिके बा.\nएह से गरीब लोग के शक्ति मिली. एकर त बड़ाई करे के चाहीं इहवां लोग ओकर बुराई करऽता. नेता लोग अपना भाई भतीजा , दोस्त-महीम सबके पद बांटेला आ ऊ बेचारू त गरीबन के दिहले त नेता लोग के पेट दुखाये लागल. ऊ लोग एह से डेराता कि अब जनता जे उनकर ई काम के बड़ाई करी त ऊहो लोग के इहे करे के होई. त भाई भतीजा का खाई?\nआजादी के बाद राजा- नवाब-जमीदार लोग कुल जगह-जमीन अपना कुकुर-बिलार के नावें करत रहे लोग त कवनो बात ना लेकिन जे गडकरी जी करे लगले त सब गड़बड़ हो गइल.\nआउर जे झोपड़ी-चाल में कवनो कारखाना चाहे दू तीन कारखाना खुल गइल त का अन्याय हो गइल? ई का बात भइल कि झोपड़ी वाला लोग कारखाना ना खोल सके कि इन्वेस्ट ना कर सके कवनो नेता के कम्पनी में.\nसरकार मार इन्वेस्टर लोग के पोल्हावऽत बा लेकिन जे चाल वाला लोग केहु नेता के कारखाना में पइसा लगावे लागल त हड़कम्प मच गइल. ई त अच्छा बात ह कि गुरूमूर्ति बाबू के ई सब ना लउकल. जब उनका ना लउकल त सरकार के काहे लउकत बा. लोग कहऽता कि दिल्ली के लगे एगो उपनगर में गडकरी जी के पता के कई गो पैन कार्ड पहुंच गइल. ओकरा चक्कर में पार्टी के कई करोड़ रुपया डूब गइल लेकिन गडकरी जी ना डूबले, ऊ बड़ा बड़हन चीज हउअन.\nअब बाबा गुरुमूर्ति जी गडकरी जी के निर्दोष बता दिहले आ पार्टी के आ संघ के बचा लेहले. अगर इहे सब में धराइल रहते त केहु कुछ ना कहित. अरे हमनी के प्रचार के जमाना में अतिथि के बेखइले ना जाये देत रहनी सन. अब गुरुमूर्ति जी जांच करे ले त के खिआवे.


मेला देखे गइल नवही के गरदन रेत के मार डालल गइल – टटका खबर\nसारण जिला के रिविलगंज इलाका के औली गाछी गाँव के एगो पचीस बरीस के नवही बबलू राय के पिछला नवमी के रात्रि गरदन रेत के मुआ दीहल गइल. ई अपराध करिंगा मठिया गांव का लगे भइल आ कुछ बदमाश एह वारदात के अंजाम दिहलें बाकिर ओहनी के पहचान पता नइखे चलल. घटना के जानकारी मिलला का बाद लोग सड़क जाम कर दीहल जवना के बहुते मुश्किल से समुझा बुझा के पुलिस कप्तान सत्यवीर सिंह हटवलन.\nबबलू राय छपरा में भगवान बाजार इलाका के मालखाना चौक पर नर्सिंग होम चलावत रहले. पुलिस एह हत्या के पीछे के कारण पता लगावे में जुटल बिया आ जानल चाहत बिया कि नर्सिंग होम में बबलू के पार्टनर पप्पू आ टुनटुन से संबंध कइसन रहल. हो सकेला कि एही लोग के आपसी झगड़ा में हत्या कइल गइल होखे. एगो दोसर संभावना इहो बा कि कवनो इश्कबाजी के मामला होखो.\nTags: नर्सिंग होम, रिविलगंज, सारण


‘मल्लयुद्ध’ के सब्जेक्ट एकदमे मौलिक आ नया बा -सुनील चौहान – Anjoria\nनिर्माता सुनील चौहान के जेएमवी प्रोडक्शंस का बैनर तले बनावल फिलिम हवे ‘मल्लयुद्ध’. चांद मेहता निर्देशित ई फिलिम जल्दिये दर्शकन का सोझा आवे वाली बा. नोएडा के जानल मानल बिल्डर सुनील चौहान के ई पहिला फिलिम ह. बातचीत में सुनील चौहान अपना फिल्म आ अपना बारे में बहुते कुछ बतवले. “मल्लयुद्ध” का बारे में कहलन कि गाँव में हमेशा से कुश्ती होत आइल बा. कबो अइसहीं मनोरंजन खातिर त कबो कवनो दोसरो कारण से आपन ताकत देखावे खातिर. कबो एही का आधार पर स्वंयवरो होत रहे. फिल्म “मल्लयुद्ध” के कहानी बा कि ओह गाँव में परंपरा रहल कि अपना बेटी का बिआह खातिर मल्लयुद्ध करावल जाई आ जे जीती ओकरे से बेटी बिआह दिहल जाई. अगर कवनो कारण से बिआह ना हो सकल त लड़की के बाकी जिवन विधवा का तरह जिये के पड़त रहे. जब निर्देशक चांद मेहता एह फिल्म के स्क्रिप्ट सुनवले त सुनील के पसंद आ गइल आ फिल्म बनावे के फैसला हो गइल. ई कहानी एकदम से मौलिक आ नयापन लिहले बावे. चांद मेहता बालाजी ग्रुप के टीवी सीरियल ‘कसम से’ के निर्देशन कइले रहले. सुनीलो चौहान दिल्ली दूरदर्शन खातिर दू गो सीरियल ‘मां’ अउर ‘अभाग्य’ बनवले रहले. मल्लयुद्ध के दिवाली का बेरा रिलीज करे के सोचले बाड़न सुनील.\nनोएडा में बिल्डिंग व्यवसाय में लागल सुनील चौहान बतवले कि उनुका पिता के सपना रहे फिलिम बनावे के बाकिर बहुत कुछ कारण से ऊ आपन सपना पूरा ना सकले. एहसे अब जब सुनील सक्षम बाड़े त फिल्म बनावे के फैसला कर लिहले. भोजपुरी फिल्मोद्योग में अपना के सबसे जूनियर फिल्मकार मनला का बावजूद सुनील चौहान के कहना बा कि भोजपुरी बहुते प्यारी आ समृद्ध भाषा हिय आ साफ-सुथर, पारिवारिक आ सार्थक फिलिम बनावल सभका फायदा में रही.


बाप बेटा एके औरत पर लाइन मारत रहले – टटका खबर\nबाप बेटा एके औरत पर लाइन मारत रहले\nदिल्ली के खरबपति कारोबारी आ बसपा नेता दीपक भारद्वाज के हत्या के कहानी सामने अइला का बाद सभे सन्न रहि गइल बा. दीपक भारद्वाज के मारे खातिर उनुकर आपन छोट बेटा नीतेश छह करोड़ रुपिया के सुपारी दिहले रहल. देश के अपराध जगत में अबले अतना महँग सुपारी केहू ना दिहले रहल. बेटा बाप से एहसे नाराज रहुवे कि ओकरे गर्लफ्रेंड से बाप आशिकाना पसार लिहलें आ ऊ औरत मालदार बाप का सोझा कम मालदार बेटा के छोड़ दिहलसि आ दीपक संगे रहे लागल. नीतेश के अनेसा हो गइल कि ओकर बाप कहीं ओह औरत से शादी मत कर लेव आ सगरी संपति ओकरा नामे कर देव.\nनीतेश आ दीपक के वकील, जे सुपारी के इन्तजाम करवलसि, के गिरफ्तार कर लिहल गइल बा. शूटर पहिलही गिरफ्तार हो चुकल बाड़े सँ बाकिर वकील आ शूटरन के बीच के कड़ी एगो बाबा अबहियों फरार चलत बा.\nनीतेश छह करोड़ के सुपारी ओह वकील के दिहलसि, वकील दू करोड़ में सुपारी एगो बाबा के थमा दिहलसि, बाबा ओहमें से दू लाख रुपिया शूटरन के दे के दीपक के मरवा दिहलसि. दू लाख रुपिया में छह सौ करोड़ के कारोबारी मरा गइल. बस अपना चाल चलन का चलते.\nTags: दीपक हत्या काण्ड


Beautiful actress of Bhojpuri Akshara Singh s mother father are also dangerous villains of films Bhojpuri Spl: खूबसूरत हीरोइन हई अक्षरा सिंह, लेकिन उनकर मम्मी-पापा ह लोग खतरनाक विलेन\nBhojpuri Spl: खूबसूरत हीरोइन हई अक्षरा सिंह, पर उनकर मम्मी-पापा ह लोग फिलिम के खतरनाक विलेन\nभोजपुरी सिनेमा के खूबसूरत अभिनेत्री अक्षरा सिंह (Actress Akshara Singh) फिलिम में लीड एक्ट्रेस के रोल निभावेली, लेकिन उनकर मम्मी (Neelima Singh) अउर पापा विपिन सिंह (Vipin Singh) खतरनाक विलेन ह लोग...फिलिम में. रियल जिंदगी में त बहुत मिलनसार, हंसमुख आ नेक दिल इंसान ह लोग.\nमॉडर्न भोजपुरी सिनेमा (Bhojpuri Cinema) में अवधेश मिश्रा, संजय पाण्डेय, सुशील सिंह आ अनूप अरोड़ा हीं ना भोजपुरी के चर्चित अभिनेत्री अक्षरा सिंह के पापा विपिन सिंह (Vipin Singh) आ मम्मी नीलिमा सिंह भी अपना सशक्त अभिनय से खलनायिकी के दुनिया में इतिहास रचले बा लोग. रउरा सब त जानते बानी कि आधुनिक भोजपुरी सिनेमा के सबसे चर्चित अभिनेत्री के नाम ह अक्षरा सिंह. अक्षरा अलग-अलग हीरो के साथ जोड़ी बनवला के बावजूद आपन स्वतंत्र अस्तित्व बनावे मे भी सफल भइल बाड़ी.\nभोजपुरी सिनेमा हमेशा से हीरो-केन्द्रित फिल्म उद्योग रहल बा लेकिन कुछ दमदार हीरोइन बाड़ी जे अकेले भी असरदार बाड़ी. अक्षरा सिंह के शुरुआत भोजपुरी में रवि किशन के फिल्म ‘सत्यमेव जयते’ से भइल. उनके माता-पिता नीलिमा सिंह आ विपिन सिंह पहिलहीसे अभिनय से जुड़ल बा लोग त 30 अगस्त 1993 के मुंबई में जनमल अक्षरा के घर में ही अभिनय के चस्का लागल. उ ज़ी टीवी के शो काला टीका भी कइली जवन बहुत लोकप्रिय भइल. उ साल 2011 से लगातार भोजपुरी फिल्म में काम कर रहल बाड़ी. पहिले उनकर खेसारी लाल के साथे जोड़ी बनल आ फिल्म आइल ए बलमा बिहार वाला, जो जीता वही सिकंदर, साथिया, मै हूँ हीरो न 1, दिलवाला आदि. ओकरा बाद पवन सिंह के साथे जोड़ी बनल आ फिल्म आइल प्रतिज्ञा 2, करेला कमाल धरती के लाल, सरकार राज, सत्या, धड़कन, पवन राजा आ सइयां सुपरस्टार. रितेश पांडेय के साथे उनकर फिल्म आइल डोली, दबंग दामाद आदि. लेकिन एह सब के बावजूद स्टेज शो आ अल्बम में बतौर गायिका उ आपन एगो अलग पहचान आ स्वतंत्र अस्तित्व बनवले बाड़ी.\nअक्षरा अपना अभिनय, नृत्य अउर भाव-भंगिमा से करेजा में उतर जाली. उनकर आपन एगो फैन फॉलोविंग बा. उनकर गीत डिजिटल प्लेटफोर्म पर भी खूब सुनल जाला. पवन सिंह के साथ विवाद के वजह से उ भारतीय टेलीविजन पर काफी सुर्खी में रहली. फेर निर्देशक अनुभव सिन्हा के टिप्पड़ी पर भी उ भोजपुरी सिनेमा के पक्ष से काउंटर टिप्पणी खातिर टीवी पर सुर्खी बटोरली. कहे के मतलब कि सोशल मिडिया होखे भा फ़िल्मी पर्दा, न्यूज चैनल होखे भा स्टेज शो ...हर जगह अक्षरा के जोरदार उपस्थिति बा. प्राण जाई पर वचन ना जाई, ए बलमा बिहार वाला, दिलवाला, सत्या, निरहुआ रिक्शावाला 2, सत्या, माँ तुझे सलाम, धड़कन, साथिया जइसन अनेक फिलिमन में अपना सशक्त अभिनय से दर्शक के दिल में जगह बनवले बाड़ी, से अलग. अभिनय अक्षरा के डीएनए में बा काहे कि उनकर माता-पिता जबरदस्त कलाकार बाड़न.\nरवि किशन के फिल्म ‘बिहारी माफिया’ से भोजपुरी सिनेमा में उतरलें विपिन सिंह\nलगभग 25 साल तक थिएटर से जुड़ल विपिन सिंह भोजपुरी से पहिले हिंदी में अच्छा काम कइलें बाड़ें. जवना में ‘मुंबई शूटर’, श्रेयस तलपडे के फिलिम ‘आगे से राईट’ आदि कइगो फिलिम शामिल बा. टीवी सीरियल ‘जय श्री कृष्णा’ में भामासुर के नेगेटिव रोल में भी उनका के नोटिस कइल गइल. पटना के रहे वाला विपिन सिंह भोजपुरी में रविकिशन के फिल्म ‘बिहारी माफिया’ से शुरुआत कइलें. ओकरा बाद उनकरा के कई गो फिलिम ऑफर होखे लागल. बकौल विपिन सिंह, ‘मसीहा बाबू’ में नेगेटिव दरोगा के रोल उनकर पसंदीदा रोल ह. पवन सिंह के फिलिम ‘सत्या’ में लल्लन तिवारी के रोल कइलें, जे एगो दबंग शख्सियत रहल अउर ओकर पूरा बिहार में एगो साम्राज्य रहल. पवन सिंह के फिलिम ‘वान्टेड’ में उ एगो मुस्लिम नेता के भूमिका में रहलन, जे नकारात्मक चरित्र के रहे. कुछ अइसन ही रोल फिलिम ‘इंडियन’ में भी उ निभवले जेकर जादातर संवाद हिंदी में रहल. ई सब किरदार विपिन सिंह के उल्लेखनीय किरदारन में से बा. अभी ले उ भोजपुरी में लगभग 138 गो फिलिम कइलें बाड़े.\nनिमकी मुखिया सिरियल से त घर-घर मे पहुंच गइली नीलिमा सिंह\nभोजपुरी सिनेमा के आधुनिक दौर में भी स्त्री के खल-पात्र खूब लउकेला जइसे क्रूर सास, सौतेली माँ, बिगड़ैल अमीर मालकिन आदि. एह सब पात्रन के निभावे वाला कलाकारन में नीलिमा सिंह के नाम प्रमुख बा. नीलिमा सिंह हिन्दी टीवी सीरियल से लेके भोजपुरी सिनेमा में कई गो यादगार भूमिका निभवले बाड़ी. यथा, असलम शेख के निर्देशन में बनल फिलिम ‘बिदाई’ जेकरा में उ रिंकू घोष के क्रूर सास के रोल कइले रहली, ई फिलिम अउर रोल दूनो काफी सराहनीय रहे. ‘पायल’, ‘कर्ज़ विरासत के’, ‘दरिया दिल’, ‘देस परदेस’ में नीलिमा सिंह नकारात्मक किरदार कइलें बाड़ी. फिलिम ‘ठोक देब’ में उनका लीड विलेन के रोल मिलल जवन भोजपुरी में नया प्रयोग रहे, एगो महिला मुख्य खलनायक के भूमिका में रहे. ‘प्यार बिना चैन कहाँ रे’ अउर ‘कईसन पियवा के चरित्तर बा’ में उ क्रूर सास के भूमिका निभवले रहली. निमकी मुखिया सिरियल से त उ घर-घर मे पहुंच गइली. विपिन सिंह आ नीलिमा सिंह से अभिनय के जवन संस्कार मिलल, ओकरा के लेके बहुत आगे निकल गइल बाड़ी अक्षरा अउर अपना ना खाली अपना मम्मी-पापा के नाम रोशन कर रहल बाड़ी बल्कि उनकर सपना भी साकार कर रहल बाड़ी.\n(लेखक मनोज भावुक भोजपुरी सिनेमा के जानकार हैं. )


मुजफ्फंरनगर मामिला में एकतरफा कार्रवाई होखे के आरोप लगवले योगी आदित्यनाथ – टटका खबर\nगोरक्षपीठ के उत्तराधिकारी आ भाजपा.सांसद योगी आदित्यनाथ उत्तर प्रदेश सरकार पर मुजफ्फरनगर हिंसा का मामिला में एकतरफा कार्रवाई करे के आरोप लगावत कहले बाड़न कि ई बाति न्याय का हित मे नइखे. कहलन कि अब सभे जान गइल बा कि एज दंगा का पीछे सपा. सरकार के बड़का मंत्री आ सरकार से जुडल लोग रहुवे. एकरा बावजूद सरकार एकतरफा हिंदूवन का खिलाफ कार्रवाई करे में लागल बिया.\nभाजपा सांसद कहलन कि कवाल गांव में छेडछाड करे वाला के हत्या का बाद दू गो नवहियन के सरेआम हत्या कर दिहल गइल. पुलिस एकरा आरोपियन के गिरफ्तार ना कर के मराइल नवहियने के परिवार वालन पर मुकदमा थोप के जेल भेज दिहलसि. स्टिंग आपरेशन में साफ पता चल गइल कि सब कुछ लखनऊ मे बइठल एगो बड़का मंत्री के इशारा पर भइल.\nएही भेदभाव का खिलाफ नगला मंदौड मे सात सितम्बर के भइल पंचायत से आवत लोगन पर जौली समेत अनेके गाँवन में हथियारबंद लोग हमला कइल. एकर सुबूत गंगनगर मे डालल ट्रैक्टर..ट्राली बाड़ी सँ. एह में अनेके बहुसंख्यक मरइले जवना के संज्ञान प्रदेश सरकार जानबूझ के नइखे लेत.\nयोगी आदित्यनाथ कहलन कि जवना गांवन से हिन्दू उजड़ल बाड़ें ओहू गाँवन के संज्ञान नइखे लिहल जात. स्वाभाविक बा कि हिन्दू मराई त ऊ हाथ पर हाथ ध के बइठल ना रही. उहो जवाब देबे करी. कहलन कि खास समुदाय ला शरणार्थी कैम्प लगावल गइल बा बाकिर उजड़ल हिन्दुवन ला कवनो इंतजाम नइखे कइले सरकार. योगी आरोप लगवले बाड़न कि मुस्लिम पक्ष के ओर से झूठहन एफआईआर लिखवावे खातिर 150 से अधिका इन्सपेक्टर आ सब इन्सपेक्टर लगावल गइल बाड़े बाकिर पीडित हिन्दुवन के एको एफआईआर दर्ज नइखे होखत. अबही ले हजारो निर्दोष लोग के गिरफतारी भइल बाकिर दोसरा ओर के गिरफ्तारी ना के बराबर बा.\nभाजपा सांसद कहलन कि हिंसा का मामिला मे भाजपा के दू गो विधायकन समेत 19 लोग पर रासुका लगावल गइल बा. एहमें 17 गो हिन्दू बाड़ें. एह हाल में उत्तर प्रदेश सरकार से न्याय के उम्मीदे ना करे के चाहीं. कहलन कि एह भेदभाव वाली कार्रवाई का चलते पश्चिम उत्तर प्रदेश के लोग में खीस उपजल बा.\nयोगी आदित्यनाथ प्रदेश सरकार पर समाज आ राष्ट्र विरोधी तत्वन के संरक्षण देबे के आरोप लगावत कहले बाड़न कि सपा सरकार बस एके वर्ग के खुश क के वोट खातिर भेदभाव वाली कार्रवाई करत बिया.\nकहलन कि केन्द्रीय गृह मंत्रालय के रिपोर्ट में बतावल गइल बा कि प्रदेश मे पिछला 19 महीनें में 93 गो दंगा आ 100 से उपर साम्प्रदायिक झडप भइल बा. मुजफ्फरनगर के कवाल गांव के घटना के जांच सीबीआई से करावे के माँग पुलिस के अधिकारीओ कइले बाड़े. प्रदेश सरकार के मंत्रियन का दबाव में अगर पकडाइल आरोपियन के छोड़ल ना गइल रहीत त अतना बड़हन हादसा ना होखीत. एह सच्चाई के उजागर करे वाला एसएसपी सुभाष चन्द्र दुबे के निलंबित कर दिहल गइल आ आरोपियन के घर के तलाशी करावे वाला जिलाधिकारी आ वरिष्ठ पुलिस अधीक्षक के तबादला कर दिहल गइल.\nभाजपा सांसद कहलन कि एह सब से साफ हो गइल कि प्रदेश मे ईमानदार आ कर्तव्यनिष्ठ अधिकारी काम ना कर सकसु. समाज विरोधी आ राष्ट्रविरोधी ताकतन के खिलौना बन चुकल एह सरकार के रहते दंगा रूकी ना.\nयोगी माँग कइले बाड़न कि प्रदेश आ देश के व्यापक हित में मुजफ्फरनगर समेत सपा सरकार के रहते प्रदेश में भइल सगरी दंगन के जांच उच्चतम न्यायालय के देखरेख मे एसआईटी से करावल जाव.\nTags: दगा, योगी आदित्यनाथ, सपा सरकार


टटका खबर (सोमार, 30 जनवरी 2012) | Anjoria's Weblog\nटटका खबर (सोमार, 30 जनवरी 2012)\nPosted on जनवरी 31, 2012 by Anjoria\n(शहीद दिवस पर दिल्ली में गाँधी स्मृति स्थल पर प्रार्थना सभा में उपराष्ट्रपति, प्रधानमंत्री, रक्षा मंत्री आ अउरी गणमान्य लोग.)\nबक्सर जिला के कृष्णाब्रह्म इलाका में सोमार का दिने कठार गांव में एके परिवार के तीन लोग के गोली मार के हत्या कर दिहल गइल.\nनीतीश कुमार के गृह जिला नालंदा के विकास खातिर राष्ट्रीय पुरस्कार दिहल जाई.\nभाकपा के राष्ट्रीय महासचिव ए़ बी़ वर्धन सोमार का दिने कहलन कि राज्य में कवनो दल के बहुमत नइखे मिले जात आ एहिजा त्रिशंकु विधानसभा बने के अनेसा बा.\nभाजपा नेता नितिन गडकरी सोमार का दिने कहलन कि आरक्षण का मुद्दा पर सपा, बसपा आ कांग्रेस मुसलमानन के गुमराह करत बाड़ी स.\nयूपी में अपना उम्मीदवार के समर्थन में आइल बिहार के मुख्यमंत्री नीतीश कुमार कहलन कि मौका मिलल त एहिजो के विकास बिहारे का तरह करावल जाई.\nबसपा से निकालल आ भाजपा में घुसावल बाबूसिंह कुशवाहा के खिलाफ सीबीआई जांच के सिफारिश कइलन लोकायुक्त.\nकैबिनेट सचिव के रूप में शशांक शेखर के बहाली रद्द करे खातिर एगो याचिका पर सुप्रीम कोर्ट सोमार का दिने केंद्र आ राज्य सरकारन के नोटिस जारी कइलसि.\nदिग्विजय सिंह के कहना बा कि राज्य में कांग्रेस के मुकाबला सपा से बा बाकिर कांग्रेस अकेले सरकार बना ली.\nभाजपा के कलराज मिश्रा दावा कइलनक कि भाजपा बहुमत से सरकार बनाई. कहलन कि राज्य में भाजपा के लहर बहत बा.\nपंचायत चुनाव से पहिलही मुसलमान मतदातन के रिझावे खातिर ममता आपन कोशिश तेज कर दिहले बाड़ी. कहली कि बाजपेयी का प्रधानमंत्री रहला का समय राष्ट्रपति पद खातिर डा॰ एपीजे अब्दुल कलाम के नाम उहे प्रस्तावित कइले रही.\nमध्य प्रदेश का उज्जैन अदालत के बाहर एगो हत्यारोपी के कुछ औरत अतना पिटाई कइली कि ओकर मौत हो गइल. तीन गो औरतन के गिरफ्तार कर लिहल गइल बा.\nउत्तराखण्ड में 70 फीसदी मतदान से कांग्रेस खुश त भाजपा में चिंतित हो गइल बिया.\nमुम्बई पर 26/11 आतंकवादी हमला के तीन साल बाद भारत अमेरिका आ पाकिस्तान से नौ गो आरोपियन के प्रत्यर्पण के माँग करेवाला बा जवना में डेविड हेडली के नाम शामिल बा, हालांकि डेविड अमेरिका सरकार से वादा ले लिहले बा कि ओकरा के कतहु प्रत्यार्पित ना कइल जाई.\nएम्मार टाउनशिप मामिला में आंध्र के गृह सचिव बीपी आचार्य के गिरफ्तार कर लिहल गइल.\nउपहार अग्निकांड मामिला में दिल्ली के एगो अदालत आमोद कंठ से जुड़ल एगो फाइल मँगवलसि जवना से उनुका खिलाफ मुकदमा चलावल जा सके. एह अग्निकांड में 59 लोग मरल रहे.\nबीएसएनएल आजुकाल्हु अपना गाहकन के चूना लगावे में जुटल बा. आये दिन मोबाइल गाहक के मर्जी बिना ओकरा के कवनो सेवा के गाहक बना दिहल जात बा आ ओकरा बैलेंस से रुपिया काट लिहल जात बा. शिकायत कइला पर काल सेंटर के कर्मचारी थोथा आश्वासन दे देत बाड़े.\nपंजाब में 77 फीसदी मतदान के खबर बा आ छिटपुट हिंसा में एक आदमी के मौत के खबर बा.\nकांग्रेस के राष्ट्रीय प्रवक्ता राशिद अल्वी सोमार का दिने कहलन कि एक ना एक दिन राहुल गांधी प्रधानमंत्री बनीहें आ तब भाजपा के सगरी गलतफहमी अपने आप दूर हो जाई.\nस्टेशन पर यात्रियन के भगदड़ रोके खातिर दिल्ली मेट्रो आधुनिक सूचना डिसप्ले लगाई.\nआपत्तिजनक लेख मामिला में सुब्रह्मण्यम स्वामी के अग्रिम जमानत दे दिहलसि दिल्ली के एगो अदालत.\nमेघालय सरकार गारो हिल्स के उग्रवाद प्रभावित तीनों जिलन में बिजली सप्लाई में सुधार खातिर कई गो योजना शुरू कइलसि.\nभाजपा इसरो के वैज्ञानिकन के प्रतिबंधित करे के आलोचना कइलसि.\nकोणार्क में5लाख श्रद्धालुओं माघ सप्तमी का अवसर पर चंद्रभागा नदी में पवित्र डुबकी लगवले आ भगवान सूर्य के प्रार्थना कइले.\nमहाराष्ट्र का ठाणे के विरार शहर में भइल सर्वधर्म सामूहिक विवाह में एगो विधायक समेत 1034 जोड़ी के शादी करावल गइल.\nराजस्थान में 800 चिकित्सकन के बहाली होखी जिनका के गाँवन में पोस्ट कइल जाई.\nजयपुर पुलिस गोल्ड सुख ठगी प्रकरण के आरोपी नरेंद्र सिंह निर्वाण आ ओकरा पत्नी सरोज कंवर के इंटरपोल का मदद से अतवार का दिने गिरफ्तार कर लिहलसि.\nशिकागो में भारत के वित्त मंत्री प्रणव मुखर्जी कहलन कि अगर अमेरिका आउटसोर्सिग रोकत बा त ओहसे भारत आ अमेरिका दुनु के नुकसान होखी.\nजापान अगर समय रहते उपाय ना करी त साल 2060 ले ओकरा आबादी में एक तिहाई के कमी हो सकेला.\nपाकिस्तान में समय से पहिले चुनाव होखे के अनेसा.\nइजरायल के प्रमुख ड्रोन विमान परीक्षण उड़ान में दुर्घटनाग्रस्त हो गइल.\nबजाज ऑटो आपन नईकी पल्सर 200एनएस पेश कइलसि. एकरा के अगिला साल बाजार में उतारल जाई.\nदेश में मोबाइल धारकन के गिनिती 89.38 करोड़ हो गइल. एह महीना सबले बेसी गाहक आइडिया का साथे जुड़ले.\nइलाहाबाद बैंक के शुद्ध लाभ मौजूदा तिमाही में 34 फीसदी बढ़ल.\nप्रमुख उद्योगन के विकास दर घटि के 3.1 फीसदी पर आइल. पिछला साल एही समय ई 6.3 फीसदी रहल.\nसोशल नेटवर्किंग वेबसाइट फेसबुक जल्दिये शेयर बाजार में सूचीबद्ध हो जाई. एकर दाम 75 से 100 अरब डॉलर का बीच लगावल गइल बा.\nइंडियन बैंक अपना 400 करोड़ के तरजीही शेयर के बाजार भाव पर साधारण शेयर में तब्दील करे के योजना बनवलसि.\nमेक्सिको में 1 अरब डॉलर पूंजी निवेश करी कोका कोला कंपनी.\nरूस के प्रधानमंत्री पुतिन कहलन कि उद्यमन पर सरकारी नियंत्रण कम कइल जाव.\nसोमार का दिने शेयर बाजारों में तेज गिरावट देखे के मिलल आ सेंसेक्स 371 अंक नीचे बंद भइल. कुछ लोग एकरा के चुनावी संभावना से जोड़त बा.\nईरान से तेल के आयात कम ना करी भारत, कहलन प्रणव मुखर्जी.\nएलआईसी हाउसिंग फायनेंस के शुद्ध लाभ मौजूदा तिमाही में 43 फीसदी अधिका रहल.\nआईवीआरसीएल लिमिटेड के सहयोगी कंपनी के भारतीय राष्ट्रीय राजमार्ग प्राधिकरण से 1,300 करोड़ रुपिया के परियोजना के ठेका मिलल बा.\nबॉलीवुड अभिनेत्री विद्या बालन के ‘डर्टी पिक्चर’ खातिर आ रणबीर कपूर के ‘रॉकस्टॉर’ खातिर सर्वश्रेष्ठ अभिनेत्री आ अभिनेता के फिल्मफेयर पुरस्कार दिहल गइल.\nआम आदमी के फिल्म होखी ‘एजेंट विनोद’, कहलन बॉलीवुड अभिनेता सैफ अली खान.\nचालीस साल के फिल्मी करियर में ऋषि कपूर एक से बढ़के एक भूमिका कइले बाड़न आ आजुकाल्हु ऊ फिल्म ‘अग्निपथ’ में अपना किरदार खातिर चरचा में बाड़न. इहे बाति उनुका बेटा रणबीर कपूर के प्रेरणा देले.\nजोया अख्तर के फिल्म ‘जिंदगी ना मिलेगी दोबारा’ 57वाँ फिल्मफेयर पुरस्कारन में अपना सफलता के परचम लहरावत सर्वश्रेष्ठ फिल्म आ सर्वश्रेष्ठ निर्देशक समेत सात गो पुरस्कार जीत लिहलसि.\nबॉलीवुड के हिट फिल्म ‘3 इडियट्स’ में देखावल मानवरहित वायुयान (यूएवी) के आधिकारिक तौर पर अर्धसैनिक बल में शामिल कर लिहल गइल बा.\nबॉलीवुड अभिनेता राहुल बोस ‘तक्षक’ में खलनायक बनला का 13 साल बाद फेर कमल हासन के फिल्म ‘विश्वरुपम’ में खलनायक बने वाला बाड़े.\nराष्ट्रीय स्नूकर में बड़ा मुश्किल से जीतले चार बेर के राष्ट्रीय चैम्पियन पंकज आडवाणी.\nआस्ट्रेलियाई क्रिकेट टीम के कोच मिकी अर्थर अपना टीम के चेतवले कि टेस्ट मैचन में हार से आहत भारतीय टीम एकदिना क्रिकेट में पलटवार खातिर बेचैन होखी.\nओद पिच का चलते भारत के टीम सिडनी में अभ्यास ना कर सकल.\nदलीप ट्रॉफी क्रिकेट में पश्चिम क्षेत्र के हरा के पूर्व क्षेत्र सेमीफाइनल में चहुँपल.\nThis entry was posted in उत्तर प्रदेश, खेल, देश-दुनिया, बिहार, मनोरंजन, व्यापार, Uncategorized and tagged टटका खबर, news in bhojpuri by Anjoria. Bookmark the permalink.


सीमा सिंह के लहँगा सात लाख के – Anjoria\nसीमा सिंह के लहँगा सात लाख के\nभोजपुरी फिल्म “जंग” में आयटम डान्सर सीमा सिहं के किरदार देख के सभे दंग रह जाये वाला बा. उनकर डांस त जानमार बड़ले बा उनकर लहँगो निर्माता के जाने ले लिहले होखी. काहे कि ओह लहँगा के बनावे में बारह दिन लागल कारीगरन के आ दाम पड़ल सात लाख ! पिछला दिने जब मुंबई का मदर नेचर स्टूडियो में एह आयटम डांस के शूटिंग भइल त जेही देखल से हि वाह वाह कर उठल. एह डांस के नृत्य निर्देशिका रेशमा खान अतना बढ़िया से फिल्मवले बाड़ी कि दर्शको वाह वाह कर उठीहें. सभका “शीला के जवानी” याद आवे लागी. “जंग” के निर्माण कुसुम धानुका करत बाड़ी आ निर्दशन प्रशान्त नन्दा के बा. सीमा सिंह कहलि कि एह आयटम डांस के दर्शको बहुत पसन्द करीहें काहे कि डाँस अतना बढ़िया बनल बा कि सभले डँस ली ! दोसरे एह डाँस खातिर निर्माता दिल खोल के खर्च कइले बाड़ी. देखल जाव भोजपुरी सिनेमा के बिजुरिया सीमा सिंह के ई डांस दर्शकन के कतना डँसत बा.\nपवन सिंह आ विक्रांत के गुण्डई २६ जनवरी से देखे के मिली


छपरा न्यूज, 16 अक्टूबर 2016, अतवार – टटका खबर\nभसान का बाद अब पूजा समितियन पर मुकदमा शुरू होखे के दौर\nदूर्गा पूजा बीतला आ मूर्तिभसान हो चुकला का बाद अब प्रशासन पूजा समितियन पर तरह तरह के केस लादल शुरू क दिहले बा. बिहात सरकार हवनो तक प रोक लगा के आपन सेकूलरिज्म देखा चुकल बीया बाकिर कबो तजिया निकाले पर रोक लागल होखो से कबो सुने के नइखे मिलल. दही हांडी पर तरह तरह के सीमा लगावे वाला जजो लोग मुहर्रम के मातम मनावा वालन पर कवनो बंडिश लगावल ना चाहे. तब उहन के ज्ञान हेरा जाला. छपरा पुलिस भगवान बाजार के पुराना स्थान नव.ुवक पूजा समिति पर केस दर्ज कइला बीया कि ई लोग भसान जुलूस में आर्केस्ट्रा बजवावत रहुवे आ नाच करावत रहुवे. माँझी थाना में दर्जन भर लोग पर बीडीओ आ थानाध्यक्ष के घवाहिल करे के केस दर्ज भइल बा.\nमाँझी के नाती विक्की के शराब राखे का आरोप में गिरफ्तारी\nबिहार के मुख्यमंत्री रहल रीतन राम माँझी शुक का दिने गया में प्रेस कान्फ्रेंस क के बालू माफिया आ पुलिस प्रशासन के खिंचाई कइलन त प्रशासन पलटवार करत कुछ घंटा का भितरे माँझी के नाती विक्की के शराब राखे का आरोप में गिरफ्तार क लिहलसि. जीतनराम माँझी एह गिरफ्तारी के आलोचना करत कहले बाड़न कि विक्की के साजिशन फँसावल गइल बा.\nमढौरा में झगड़ा अउरी बढ़ल\nदशमी का राते मढ़ौरा के सलीमपुर गाँव में आर्केस्ट्रा ले के शुरू भइल झगड़ा शनिचर का दिने फेरू लहक उठल. सलीमपुर आ नेथुआ गाँव का लोग का बीचे भइल मारपीट में 15 तोग घवाहि. हो गइल आ तीन गो मोटरसाइकिलन के फूंक दीहल गइल. बाद में चहुँपल पुलिस आपन ताकत देखा के हालात शान्त कइलसि.\nछपरा शहर में सूदी किस्ती के कारोबारी धराइल\nछपरा में सूदी किस्ती के कारोबार करे वाला कोपा थाना इलाका के साधपुर गाँव के रविन्द्र सिंह के पुलिस गिरफ्तार क लिहलसि. ओकरा पर बहुते लोग से धोखाधड़ी क के डेढ़ करोड़ रुगिया गबन करे के आरोप बा. बहुते लोग त शिकायतो करे सामने नइखे आइल बाकिर 29 तोग लिखित में शिकायत दर्ज करवले बा.\nशहाबु के रिहाई खातिर दरभंगा में जुलूस\nसिवान के बाहुबली अपराधी शहाबुद्दीन के जेल से रिहाई के माँग करत दरभंगा के मुसलमान शनिचर का दिने मुस्लिम बेदारी कारवां का बैनर तरे जुलूस निकललें. कहल लोग कि शहाबुद्दीन के साजिश क के गुबारा जेल भेजल गइल बा. अगर सरकार उनका के रिहा ना करवलसि त बिहार भर के मुसलमान 30 नवंबर के पटना गाँधी मैदान में जुटीहें आ लालू नीतीश गठजोड़ का खिलाफ आपन आवाज उठइहें.\nएकमा नगर पंचायत के चुनाव में पड़ल वोटन के गिनिती आजु होखत बा.\nजदयू के महाअधिवेशन आज राजगीर में दोखत बा जहाँ नीतीश के राष्ट्रीय अध्यक्ष का रूप में ताजपोशी कइल जाई. जदयू गोल उनका के मोदी का बरक्स खड़ा क के देश के नेता बनावल चाहत बा.\nTags: एकमा, छपरा, जदयू, नीतीश, शहाबुद्दीन\n«« बलिया न्यूज, 16 अक्टूबर 2016, अतवार\nभोजपुर आ पूर्वी चम्पारण में इंटरनेट बन्द »»


हथुआ के अंबेडकर आवासीय विद्यालय के कोरोनटाइन सेंटर पर बासी भोजन अउरी कुव्यवस्था के लेके ववाल , वीडियो सोशल मिडिया पर भइल वायरल | Bhojpuriya Byar\nHome गाँव जवार हथुआ के अंबेडकर आवासीय विद्यालय के कोरोनटाइन सेंटर पर बासी भोजन अउरी कुव्यवस्था के लेके ववाल , वीडियो सोशल मिडिया पर भइल वायरल\nहथुआ के अंबेडकर आवासीय विद्यालय के कोरोनटाइन सेंटर पर बासी भोजन अउरी कुव्यवस्था के लेके ववाल , वीडियो सोशल मिडिया पर भइल वायरल\nशैलेश कुमार पाण्डेयMay 19, 2020गाँव जवार0\nगोपालगंज / हथुआ :प्रखंड के हथुआ स्थित अंबेडकर आवासीय विद्यालय के कोरोनटाइन सेंटर पर भारी कुव्यवस्था के लेके सोमवार के रात में दर्जनों के संख्या में मजदूर बवाल कइले . हथुआ के ऐह कोरोंनटाइन सेंटर से एगो वीडियो वायरल हो रहल बा जइमें मजदूर लोग कोरोनटाइन सेंटर पर भारी कुव्यवस्था के आरोप लगावत नजर आ रहल बाड़े . कोरोंनटाइन सेंटर के मजदूर लोग बतावल की चार – से पांच दिन के रात वाला भोजन में दिन के बासी भोजन मिला के दिहल जा रहल बा . एहिजा खाना के साथे पिए वाला पानी के भी समुचित व्यवस्था स्थानीय प्रशासन ठीक से नइखे कइल गइल . कोरोनटाइन सेंटर में भर्ती रवि कुमार जवन की मीरगंज के रहे वाला बाड़े उ बतवले की मात्र दस जार पानी में ही पूरा दिन के काम चलावल जा रहल बा . जबकि लगतार चार दिन से रात वाला भोजन में दिन के बासी भोजन मिला के दिहल जा रहल बा . ओने नितीश कुमार मटिहानी नैन के महेश कुमार फतेहपुर टोला दीघा , रामू कुमार गिरी बरवा कपरपूरा , रवि गिरी गौसिया पिपरा , मनोज शाही चैनपुर , हरेन्द्र भगत अटवा दुर्ग के आदि मजदूर लोग द्वारा बतावल गइल की भरी कुव्यवस्था के बिच हमनी के चार से एहिजा रहत बानी जा . इ सगरी मजदूर लोग बतावल की जब हमनी के स्थानीय व्यवस्थापक से व्यवस्था के बारे में शिकायत करत बानी जा तब हमनी के साथे एहिजा गाली गलौज भी कइल जा रहल बा . एगो रूम में बारह आदमी के रखल गइल बा . एहिजा सोशल डिस्टेन्स के खुलेआम खिल्ली उड़ावल जा रहल बा . समय से भोजन उपलब्ध नईखे करवाल जात . नाही एहिजा हमनी के दूध मिलत बा नाही कवनो फल के व्यवस्था कइल गइल बा .प्रवासी मजदूर लोग बतावल की एहिजा 100 के ऊपर प्रवासी मजदूर राखल गइल बाड़े . पेट में दर्द सहित कवनो छोट – मोट बेमारी पर कवनो दवाई भी नइखे मिलत . जब केहू के सिरियस तबियत खराब होखत बा तब ओकरा के अस्पताल लेके जाईल जाता . कई बार कच्चा खाना ही मजदूर लोग के मिलत बा . कुछ लोग के मास्क मिलल बा त कुछ लोग के नईखे मिलल . शौचालय के बाल्टी से ही नहाए के पड़त बा . ऐह सगरी कुव्यवस्था के लेके दर्जनों मजदूर सोमार के रात में अनशन पर बईठ गइल रहुअन . अनशन के सुचना पर स्थानीय प्रखंड विकास पदाधिकारी रवि कुमार , अंचल पदाधिकारी बिपिन कुमार सिंह सोमवार के रात के करीब दस बजे अम्बेडकर आवासीय विद्यालय के कोरोनटाइन सेंटर पर जाके स्थिति के जायजा लिहल लोग . दुनु पदाधिकारी मौका पर पहुँच के प्रवासी मजदूर लोग के समझा – बुझा के मामला के जाँच करावल लोग . हलाकि हथुआ प्रखंड विकास पदाधिकारी कोरोनटाइन सेंटर पर कुव्य्स्था के बात से साफा इंकार कइले .\nका कहले प्रखंड विकास पदाधिकारी हथुआ\nजब भोजपुरिया बयार द्वारा घटना के बारे में हथुआ के बीडीओ रवि कुमार सिंह से जानकारी लिहल गइल तब उ कहले की सगरी चीज अफवाह बा . अम्बेडकर आवसीय विद्यालय पर प्रवासी मजदूर लोग खातिर तय मेनू के अनुसार पूरा व्यवस्था कइल गइल बा .बासी भोजन नइखे दिहल जात . खुद ओहिजा के लड़का लोग के निगरानी के जिम्मेवारी दिहल गइल बा . हलाकि रात में बीडीओ साहब कोरोनटाइन सेंटर पर गइला के बाद खुदे स्वीकार कइले बाड़े .\nPrevious Postबिहार में बुधवार को मिले 60 नए कोरोना संक्रमित मरीज , कुल मरीजो की संख्या पहुंची 1579 Next Postगोपालगंज जिला के जलालपुर रेलवे स्टेशन पर ट्रेन से कट के एगो प्रवासी मजदूर के भइल मौत


मुद्दा छींटा गइल – बटोरीं ना त देर हो जाई – Anjoria\nApr 16, 2014 चुनाव, प्रभाकर पाण्डेय\n– प्रभाकर पाण्डेय\nचुनाव आ गइल बा. आ का गइल बा, सुरुओ हो गइल बा. कुछ जगहन पर जनता के भागि ओटहिया मसीन में बंद हो गइल बा. चुनाव क पहिले नेता, देस अउर जनता, सबका सोझा बहुते सारा मुद्दा रहे. ए मुद्दन में देस, समाज का सोझा सुरसा जइसन मुँह फइलवले खड़ा कुछ भारी-भरकम समस्यो रहली सन. अगर ए समस्यवन पर समय रहत धेयान ना दिआई त उ दिन दूर नइखे जब भारत के अस्तित्वे पर, एकरा संस्कृतिए पर दाग लागि जाई. चुनाव सुरु भइले क पहिले कुछ मुद्दन के जनता क साथे-साथे मीडियो जोर-सोर से उठावति रहली ह अउर नेता लोगो ए में बँधत नजर आवत रहल ह लोग. एसी में बइठिओ के ओ लोगन के पसीना आ जात रहल ह. एइसन लागत रहल ह कि नेता लोगनो के पता चलि गइल बा कि ए बेरी जनता अपना मताधिकार के सही प्रयोग करी अउर ओही के चुनी जे वास्तव में जीत क लायक होई.\nपर जवनेगाँ हरदम होत आइल बा, भारतीय राजनीति में, धीरे-धीरे इ मत दिवअइया लोग खेमा में बँटल सुरु हो गइल लोग. मुद्दा एकदम से गौन हो गइनेसन अउर जातिवाद, छेतरवाद, पारटीवाद आदि हिलकोरा मारे लागल. नउबत त इहाँ तक आ गइल कि सही के चुने के मन बना चुकल जनता, नेता के ले के आपसे में कटे-मरे लागल. मीडियो मुद्दन से भटकि के आपन टीआरपी बढ़ावे क चक्कर में के, के के गरिआवता, कवनेगाँ गरिआवता, का पहिनता, कहां-कहां रैली बा, रैली क ए गारी-गारा में जनतो के मीडिया सामिल क के समाज के असली मुद्दन से भटकवले में एकदम से नेतही अवतार में आ गइल अउर जनतो एहमें एकदम से साथ निभवलसि अउर निभावतो चलि जातिया.\nखैर जनता भले नेता के दोस देव, अधिकारिन के दोस देव, परसासन के दोस देव पर सही माने में देखीं त ए सब के जिम्मेदार जनता खुदे बिया. जनता के जब बारी आवेला त खेमन में बँटत में देरी ना करे, कवनो-ना-कवनो झंडा क नीचे आके नेतही अंदाज में भासन देबे लागेले अउर चुनाव खतम होतही अपना गलती पर पछताले ना, बलुक रोवल सुरु क देले, परसासन के गरिआवल सुरु क देले, अउर मन में अपना के सांतवना देले कि फेरु चुनाव आई अउर ए लोगन के सबक सिखाइब. पर का अगिला चुनाव में उ सही के चुनाव क पावेले?\nहम अगर कुछ लाइनन में चुनाव का मद्देनजर जनता के देखे के, समझे के कोसिस करेनीं त हमरा सामने जनता के इहे रूप अवतरित होला –\nउ कतल करे जानें, तब्बो फूल बरसावे ले जनता,\nजब होला हमार कतल, थपरी बजावे ले जनता.\nजनता बदलल चाहे ले देस के, नेतन के,\nपर खुद कबो बदलल न चाहे ले जनता.\nमत लगावऽ झूठ-मूठ के आरोप नेतन, अधिकारीन पर,\nकाहेंकि हर जुलुम में साथ खड़ा लउके ले जनता.\nके कहता कि जाति, धरम क नाव पर नेता लोग बाँटि रहल बा देस के,\nआँखि खोलिं के देखले पर, खुदे बँटत, बाँटत नजर आवेले जनता.\nत कुल मिला-जुला के हमार इ कहनाम बा कि जवलेक जनता ना बदली तवलेक ना नेता बदलीहें न देस. कबो कवनो एइसन नेता ना आई जवन समाज, देस के कल्यान, विकास क बारे में गहराई से सोची. त अब्बो देर नइखे भइल, जाति-पाँति, भाई-भतीजावाद, छेतरवाद आदि से ऊपर उठीं अउर सही के चुनाव करीं, देस हित में अपना मताधिकार के प्रयोग करीं. देस के एगो स्थायी सरकार देबे के कोसिस करीं ना त खिचड़ी सरकार बनते सब-कुछ गुड़गोबर हो जाई अउर फेनु से जनते पीसल जाई. एगो अइसन सरकार ले के आईं जवन अंतर्राष्ट्रीय स्तर पर देस के मजबूत क सको, एकर खोवल मान-सम्मान वापस ले आ सको. आतंकवाद आदि के जड़ से उखाड़ फेंको ताकि रउआ मंदिर चाहे मस्जिद चाहे गिरजाघर आदि में आराम से प्रार्थना क सकीं, आराम से अपनी देस में टरेन, बस आदि के सफर क सकीं, माँ-बहिन क घर से निकलले का बाद वापस अवले ले परान शंका में मति रहो. रउआँ कम से कम रूखा-सुखा जवने घर में बा आराम से खा सकीं. अगर अंतर्राष्ट्रीय स्तर पर देस मजबूत होई त हमरा पूरा विस्वास बा की बहुत सारा राष्ट्रीय समस्यवन के अंत अपनी आपे हो जाई.\nबिहार के ठेंगा देखवलस भाजपा के घोषणा-पत्र


मैना: वर्ष -3अंक - 73 - मैना: भोजपुरी साहित्य क उड़ान (Maina Bhojpuri Magazine)\nHome पुरान अंक भोजपुरी पत्रिका मैना: वर्ष -3अंक - 73\nमैना: वर्ष -3अंक - 73\nकहल जाला कि जेके इतिहास ना इयाद रखेला ओके साहित्य इयाद राखेला अउरी जेके ई दूनू भूला देला ओके लोक इयाद राखेला। 29 मार्च 1857 के दिने मंगल पांडे बैरकपुर में अंग्रेजन के खिलाफ आपन मोर्चा खोललन जेवन 1857 के किरान्ती में बदल गइल। बाकिर एह काम खाती मंगल पांडे के 8 अप्रैल के सजायो मिलल।\n1857 के किरान्ती का इतिहास, का साहित्य भा का लोक सभकरा मन में समा गइल बाकिर जे एह किरान्ती के बिगुल बजावल ओके लगभग सभ केहू भूला दिहल। मंगल पांडे इतिहास के किताबन में दू लाइन के जोगदान बा अउरी साहित्य में सायद एतनो के नइखे। हँ लोक जरूर इयाद रखले बा। जब इतिहास अउरी साहित्य से सवाल पूछला तऽ जवाब ई मिलेला कि मंगल पांडे के जोगदान बटले का बा। ऊ ई काम आ तऽ भांग के नासा में कइले भा धरम बचावे खाती कइले। हो सकेला ई बात सही होखे अउरी हो सकेला कि एह बातन में केवनो दम ना होखे। बाकिर हमार सवाल एसे अलगा बा।\nका कारन रहे कि ओह बेरा हर जाति अउरी धरम के लोग अंग्रेजन के चाकरी करे खाती मजबूर हो गइल रहलें जब कि ऊ लोग ई जानत रहलें कि ऊ ई कऽ के अंग्रेजन के बरिआर कर रहल बाड़े? जदि एह सवाल के जवाब खोजल जाओ तऽ एतना तऽ एकदम साफ-साफ लउकत बा कि कम्पनी सरकार अपनी चाल्हाकी अउरी कारस्तानी से एह देस के सगरी सामाजिक अउरी आर्थिक बेवस्था के चउपट कऽ देले रहे। जब केवनो समाज कऽ सामाजिक अउरी आर्थिक बेवस्था चउपट हो जाला तऽ लोग मजबूर हो जाला अउरी पेट जियाबे खाती जेवने मिलेला तेवने काम करे लागेला। एही संदर्भ में मंगल पांडे के देखल जाओ तऽ ई साफ बा कि मंगल पांडे बड़ी मजबूरी में फउज के नोकरी करे खाती तइआर होखल होईहें। अउरी ई खाली मंगल पांडे कऽ अकेला सच नइखे बाकिर पूरा समाज कऽ रहल जब ओह घरी कऽ सगरी मरजादा टूट गइल रहे। मंगल पांडे जब विरोध कइलें तब ऊ जानत होइहें कि ऊ ना खाली आपन जिनगी कऽ खतरा में डालत बाडे बाकिर अपनी परिवार कऽ जिनगी अउरी पेट दूनू पर लात मारत बाडे। ओह बेरा ओही लोगन के जिनगी अउरी पेट पर लात मारत रहलें जेकरा खाती फउज में गइलें। ई बहुत मुसकिल बाकिर एगो बरिआर निरनय होला केवनो आदिमी खाती। एतने काफी बा ओह आदिमी कऽ चाल अउरी चरित्तर बतावे खाती। बाकिर ऊ चाल अउरी चरित्तर आज के आजाद हवा में कहीं भूला गइल बा।\nभोजपुरी क्षेत्र के सामाजिक-आर्थिक स्थिति - डॉ जनार्दन सिंह\nडॉ जनार्दन सिंह के लिखल परसतुत लेख भोजपुरिया इलाका कऽ सामाजिक अउरी आर्थिक दासा के बतावत ओकर सामाजिक अउरी आर्थिक विकास कऽ बारे आपन देले बानी।\nखेदारु काका - अभिषेक यादव\nबकरी बेच, भइल बियाह खेदारु काका के,\nआज़ादी से पहिले इनका घर ना रहे पाका के\nघर ना रहे पाका के ऐहि से होखे सकेता;\nनावा-नहर कनिया के सभे झांक लेता।\nसभे झांक लेता, इज्जत का अब रही?\nकाका के मन-मथऽता अब केसे हम कहीं?\nपिय के आस - जयशंकर प्रसाद द्विवेदी\nकोइली क कुंहूंक परान कुंहूकावे\nननदी के बोलिया नचिकों न भावे\nतलफेला हिया के मचान सँवरो।\nकहिया बीती पियवा संगे विहान सँवरो।\nतीसिया फुलाइल सरसो के संगवा\nमहुवा ढिठाईल पीराला मोर अंगवा\nमाटी के अँजोर - जितराम पाठक\nसूप भरि रूप के\nसनूख भरि सोहुआ में\nसानल सनेहिया सलोर\nआन अवरू अपना के\nदेश के पहिलका स्वतंत्रता संग्राम के सेनानी बलिया के मंगल पाण्डे के बगावत अंगरेजन के कँपा दिहले रहुवे. मंगल पाण्डेय के सैनिक कोर्ट से दू गो अंगरेज अफसरन के हत्या आ सेना से बगावत का आरोप में फाँसी के सजाय दिहल गइल. फाँसी के तारीख कोर्ट तय कइले रहे १८ अप्रेल १८५७ बाकिर उनका बगावत से डेराइल अंगरेज उनका के तय तारीख से दस दिन पहिलही चुपे चोरी फाँसी पर लटका दिहलें. अलगा बात बा कि उनकर ई चालबाजी कवनो कामे ना आइल. अपना प्रान के आहुति दे के मंगल पाण्डे जवन चिंगारी जरवलन तवना का आग में ईस्ट इण्डिया कंपनी के हुकूमत देखते देखत राख होखे ललागल. एह वीर बाँकुड़ा मंगल पाण्डे के जन्म, उत्तर-प्रदेश का पूर्वाचल के बागी जिला बलिया के नगवां गांव में भइल रहे. अंगरेजन का फौज के ३४वां नेटिव इन्फेण्ट्री के सिपाही का रुप में उनकर नम्बर रहुवे १४४६.\nविद्रोह - प्रसिद्ध नारायण सिंह\nजब सन्ताबनि के रारि भइलि, बीरन के बीर पुकार भइलि।\nबलिया का ‘मंगल पांडे के, बलिबेदी से ललकार भइलि ॥1॥\n‘मंगल‘ मस्ती में चूर चलल, पहिला बागी मसहूर चलल।\nगोरन का पलटनि का आगे, बलिया के बाँका शूर चलल ॥2॥\nगोली के तुरत निसान भइल, जननी के भेंट परान भइल।\nआजादी का बलिवेदी पर, ‘मंगल पांडे‘ बलिदान भइल ॥3॥\nमोर सिपाही हो - भोलानाथ गहमरी\nजब-जब देसवा पर\nमोर सिपाही हो, जिया के तूँही रखवार\nमोर सिपाही हो, तेजल तूँ घरवा-दुआर।\nसपना - केशव मोहन पाण्डेय\nहमहूँ सपना देखेनी\nपेट के क्षुब्धा\nसपनवे से मेटावेनी।\nसपने से चलत सँसरी बा\nजेकरा लगे सपना नइखे\n(29 मार्च 2016)


शिक्षा आ नयका पीढी के सवाल – Anjoria\nशिक्षा आ नयका पीढी के सवाल\nई सही बा कि हमनी के देश के मौजुदा अर्थव्यवस्था ज्ञान आ टेक्नोलॉजी के सहारे जतना आगे जाए के रहे जा चुकल बा. ओकरा बाद हमनी के विकास ज्ञान के विकास आ शोध प निर्भर होई. बाकी स्कूली स्तर प उत्कृष्टता कइसे लिहल जा सकता ऐकरा बारे में सोचल निहायत जरूरी बा. शिक्षो के स्तर प भारत के हालत बहुत बढिया नइखे. भारत के कवनो विश्वविद्यालय दुनिया के निमनका विश्वविद्यालयन में ना गिनाव. भारत के बढियको संस्थान डिग्री बाँटे भर के कारखाना बन गइल बा. पिछला लमहर समय से हमनी के जे शिक्षा के अनदेखी कइनी जा ओकर फल अब भुगतत बानी जा.\nरउरा सभे के साल 2012 के तीन गो सर्वेक्षण, रिपोर्ट जवना में स्कूली शिक्षा प्रणाली प सवालिया निशान लगावल रहे, ईयाद होई. ओह रिपोर्ट के एगो गैर सरकारी संगठन ‘प्रथम‘ तइयार कइले रहें आ तब के केन्द्रीय मानव संसाधन विकास मंत्री कपिल सिब्बल जारी कइले रहले. ओह रिपोर्ट के बनावे में प्राथमिक कक्षा के करीब 6,50,000 विद्यार्थियन के सर्वे शामिल रहे. ‘प्रथम‘ के रिपोर्ट बतावत रहे कि गुणवत्ता के स्तर प स्कूली शिक्षा के स्तर पहिले से खराब भइल बा. ओकरा मुताबिक पाँचवा में पढ़ेवाला 48.2 प्रतिशते विद्यार्थी दुसरा कक्षा के पाठ ठीक से पढ पवले. तीसरा कक्षा के मात्र 29.9 प्रतिशत विद्यर्थी परीक्षा दे पवले.\nशिक्षा के अधिकार कानून लागू होखे से पहिले कर आँकडा तनी बढिया रहे. आरटीआई लागू होखे से स्कूल में दाखिला लेबे वालन के गिनिती त बढ़ल बाकिर कक्षा में हाजिरी आ पढ़ाई के स्तर घट गइल. ओकरा बाद के सर्वेक्षण में भारतीय स्कूल शिक्षा के अउर खराब हालत सामने आइल. विप्रो आ एजुकेशन इनिशिएटीव पवलस कि नामी स्कूलनो के शिक्षा स्तर निमन नइखे आ उहो बस पाठ रटावे पर जोर देत बाड़े.\nएकरा अलावे अगर हमनी के ज्ञान प आधारित अर्थव्यवस्था बनावल चाही त उ सभ दस्तावेज आँखि खोले में मददगार होई.\nआजु शिक्षा बेवसाय हो गइल बा. शिक्षा वेवस्था में निजी दखल बढ़ि गइल बा बाकिर निजी दखल शिक्षा के गुणवत्ता के विकल्प ना हो सके. कई गो राज्यन मे 60 प्रतिशत तकले विद्यार्थी निजी स्कूलन में बाड़े. जवन सरकारी स्कूलन में बाड़े ऊ टियूशन लेत बाड़े. काहें कि सरकारी स्कूलन में पढ़ाई ना होला. मानल जाला कि सरकारी स्कूलन के मास्टर मास्टराइन स्कूलो में आपन निजी काम करत लउकेला. वोहिजे मास्टर टियूशन पढ़ावे में. जवन माई बाप के थोड़ बहुत पूंजी बा उ अपना लईकन के निजी स्कूलन में भेजत बाड़े. निजी स्कूल के अकेला मकसद रहेला बढिया परिणाम देबे के. एहसे निजी स्कूल विद्यार्थियन के पीठ प किताब लदवाए आ रटवाए पर जोर देला. एह से विद्यार्थी बढिया नम्बर पाके कवनो नामी गिरामी उच्च शिक्षा संस्थान में नाम खिलवाए लायक भा नोकरी पावे लायक त हो जाले बाकिर उनकर मानसिक विकास आ समझ के बढिया विकास ना हो पावे.\nउपर के सभ बात सर्वेक्षण में आ चुकल बा कि गड़बड़ी स्कूले से शुरू होला, जेकरा के सुधारे खातिर बड़हन बदलाव के जरूरत बा. बिना गुणवत्ता के मौजूदा शिक्षा से का हमनी के अइसन नवजवान तइयार कर पाइब जा जे आवे वाला समय के चुनौतियन के झेल सके? सरकार के पहल त करही के पड़ी बाकिर निजीओ क्षेत्र के आपन स्तर सुधारे के कोशिश करेके पड़ी.\nआखिर देश के नयका पीढी के सवाल जे बा!\nPrevious Post: टटको में टटका खबर :7अक्टूबर 2014, मंगल\nNext Post: चौधरी कन्हैया प्रसाद सिंह के भोजपुरी एकांकी संग्रह के विमोचन


प्रभाकर पांडेय गोपालपुरिया जी के लिखल की अउर रावन जरि गइल! | जोगीरा\nHome आलेख प्रभाकर पांडेय गोपालपुरिया जी के लिखल की अउर रावन जरि गइल!\nहर सालि दसहरा में रावन जरावल जाला पर इ केइसन रावन बा की जरि के भी ना जरे। एक दिन रातिखान सुतत समय हमरी दिमागे में इहे चलत रहे की रावन आ गइल। सपना में आइल की साँचों के आ गइल, पता नइखे पर रावन आइल। रावन की अवते हम खटिया पर उठि के बइठि गइनी अउर रावन से कहनी की रावन! तूँ बतावSकी हर सालि तोहके जरावे के काहें परे? रावन ठहाका लगावत कहलसि, “सालि में एक्के बेर दसहरे में काहें! हमके रोजो, हर घड़ी, हर पल, लाखन आदमी जरइहें तब्बो हम जरि के भी ना जरबि।” हम पूछनि, “काहें? का तूँ अमर बाड़S?” रावन तनि गंभीर हो के कहलसि, “ना हो अमर त नइखीं, पर तहई लोग हमके अमर बना देले बाड़S जा।” रावन के ई बाति हमरी समझ से परे लागल। हम अपनी दिमागे पर बिना जोर डलले रावन से पूछनी की उ कवनेगाँ? रावन कहलसि की जेयादे सोंचले के ताक नइखे। हमके जरावे खातिर दसहरा की एक महीना पहिलहीं से तूँ जवन घोर-माथ क के, तइयारी क के दसहरा मनवलS ह अउर हमके जरववलS हS, ए ही पर विचार क लS। ई लगभग एक-डेढ़ महीना की समय में तूँ जवन भी काम कइले बाड़S, ओ ही पर विचार करS, तोहके तोहरी सवाल के जबाब मिल जाई। एतना कही के रावन नपत्ता हो गइल। हम पिछला एक महीना की गतिविधियन पर नजर दउड़ावे लगनी। आईं, एक महीना पहिले ले चलतानी।\nअच्छा त सबसे पहिले हम इयार-संघतिया मिली के जोरदार तरीका के दसहरा मनवले पर विचार कइनीं जाँ। तय इ भइल की इ बेरी दसहरा में गर्दा-गर्दा मचा देवे के बा। लाखन रूपया खरच होई पर रावन एइसन बनी की लोग देखते रहि जाई। गाँव-जवार का जिला में ओइसन रावन केहू के ना रही। केहू के रावन छोट बनेला त के हू के लमहर, केहू के मोट होला त केहू के पातर पर हमनी जान के रावन एकदम्मे रावन लेखा रही। फेर तय इ भइल की ए बेरी चंदा वसूलले में तनको कोतहाई नइखे बरते के। अउर बिहनईं से चंदा वसूलले के काम सुरु।\nसबेरहीं नहा-धो के, झारि के जइसहीं घर में से निकले लगनी, माई खांसत कहलसी की ए बाबू, बिहाने-बिहाने कहाँ चलि देहलS? आजु हमार तबियत ठीक नइखे, गोबर-गोहथारि क लS अउर अपनी बचवा के इस्कूले छोड़ि द, ओकरी बाद कहीं जइहS। तनि हमरा रिस बरल। हम कहनी की माई बचवा एक दिन इस्कूले ना जाई त असमान ना टूट परी। अगर गइल जरूरी लागि त बाबूजी से कहि के छोड़वा दिहे अउर सुन, गोबर-गोहथारि तें बाबुएजी से करवा लिहे। एतना कहत, कालर टाइट करत हम घर में से निकली गइनीं। रमेसर काका की दुआरी पर हमार गोल एकट्ठा भइल रहे, फेर बिना देर कइले एगो लमहर रसरी लेहले हम अपनी गोल की साथे चउराहा पर निकल गइनीं।\nचउराहा पर पहुँचि के दुगो संघतिया रसरी पकड़ि के सइकिलिहन की साथे-साथे उहाँ से गुजरेवाला हर राहगीरन, गाड़ियन के रोके लागल अउर हमनी जान लगनी के चंदा वसूले। जिन चंदा देहले में जेयादे नाकुर-नुकुर करें उनसे हाथापाईं कइले में भी हमनीजान परहेज ना करींजा। जबरजस्तियो चंदा वसूलाए लागल। कुछ लोग डेरा के, जवन मँगा, उ दे दे। का जाने कवनेंगा चंदा वसूलइले के भनक एगो सिपाही के लागि गइल। उ मोटरसाइकिल दउड़ावत चउराहा पर आ गइल। हमार गोल तनि सकपका गइल। उ सीधे मोटरसाइकिल लिया के हमरी लगे रोकलसि अउर कहलसि की को हो बाबा, बहुते चंदा वसूलाता। हम अबहिन कुछ कहहीं के रहनीं तवलेक उ हँसत फेरु तनि धीरा के कहलसि, “वसूलS जा पर दिनभर में जेतना वसूलिहS जा ओकर 20 परसेंट हमके दे दिहS जा।” एतना कहि के उ मोटरसाइकिल दउड़ावत आगे निकलि गइल। अब त हमनीजान के पुलिस के सह\nभी मिल गइल रहे। लाठी-डंटा ले के सड़की पर खड़ा हो के जोर-सोर से चंदा वसूलल सुरु क देहनी जाँ।\nजब दिन डूबे लागल त एगो संघतिया कहलसि की चउरहवन पर जवन दोकानि-सोकानि बानिसन, ओहू लोगन से चंदा लिया जाव। ओकरी एतना कहते हमनी जान दोकानदारन से भी चंदा वसूलल सुरु क देहनी जाँ। दोकानदार लोग जवन अपनी मोन से देव लोग, ओतना ना लिआव, जबरजस्ती ओ हू लोगन से वसूलाए लागल। एगो पेड़े की नीचे एगो मोची बइठल रहे। हम अपनी एगो संघतिया की साथे ओकरी लगे पहुँचनी अउर कहनी की दसहरा के चंदा दे दS। मोची बोरी की नीचे से 10-5 रूपयन में से एगो दस के नोट निकालत कहलसि की बाबू, एतने ले जा जा। आजु अबहिन ले 40-50 रुपया ही कमइले बानी। इहाँ से घरे गइले की बाद लइका के दवाई करावे खातिर चउरहवे पर ले आवे के बा। मंगरू डाक्टर के अबहिन 300 रुपया उधार बा। कहत रहने हँ की जवलेक पीछे के चुकता ना करबS, तोहरी लइका के दवाई-बिरो ना करबि। मोची के इ बाति सुनी के हमरी मुँहें में से निकलि गइल की तोहार लइका, मरो-भा- जियो, ओ से हमनीजान के का करे के बा। चुपचाप कम से कम पचास गो रुपया द तब्बे तोहार जान बची ना त तोहार सामान-ओमान फेंकि-फाँकि देइब जाँ। उ मोची आँखि में पानी लेहले पास में एगो पेंचरसटहा से 25 रुपया करजा लेहलसि अउर कवनोंगाँ साटि-सुटी के पचास रुपया थमा देहलसि।\nदसहरा खूब अच्छा तरे मनल, रावन भी एक नंबर के बनल रहे। गाजा-बाजा की साथे रावन दहन भइल। एक-आधगो बड़ नेता भी आइल रहे लोग। ओ ही राती रावन जरले की बाद चंदा में बचल रुपया से मुर्गा-सुर्गा आइल रहे। खूब खवाई भइल अउर चाँपि के पिआई भइल। फेनु इ तय भइल की अगिला बरिस ए हू से अच्छा तरे रावन के जरावल जाई। अरे इ का पिछला एक-डेढ़ महीना के बिरतांत अबहिन सोंचल खतमे भइल रहे की रावन फेनु आ गइल अउर ठहाका मारि के कहलसि-\nजरा के भी हमके जरा ना पइबS जा, हर गल्ली-मोहल्ला में खाली रावन ही रावन पइबS जा,\nअरे मन खोलि के देखS जा, हम ओतना बुरा ना रहनीं जेतना तोहS लोगन बाड़S जा,\nहम त खालि रावन रहनीं, एगो राक्सस, पर तोह लोगन रावन के बाप बाड़S जा,\nजरावत रहS जा रोज रावन के अउर रावन के बाप बनि के बइठल रहS जा, रहS जा, रहS जा।\nपिछला लेखशुरू हुई भोजपुरी फ़िल्म दीवाने हुए हम की शूटिंग\nअगिला लेखआज़मगढ़ में शूट की जा रही हैं भोजपुरी फिल्म बलमा डेरिंगबाज़\nरवि किशन की भोजपुरी फिल्म धर्म के सौदागर का ट्रेलर लॉंच\nरवि किशन समेत पटना में छठ स्‍पेशल कार्यक्रम में जुटे भोजपुरिया...


अबहीं ले जे लोग मल्लिका सहरावत भा राखी सावंतजी के अँगड़ाई पर फोकर करत रहुवे, हम खाली टीवीये चैनल के बात नईखी नू करत, अब उहो लोग ऊँट का करवट पर चिन्तित हो उठल बा.\nमल्लिका जी से ऊँट पर आ गईल बा सौंदर्यबोध, थैंक्स टु चुनाव.\nहम सोचनी काहे ना सोझे ऊँटे से बतिया लिहल जाव.\nचहुँपनी त देखनी का ऊँट कवनो टीवी चैनल पर डांस के रियल्टी शो देखत रहुवे. कान्ह पर भाजपा के झण्डा रहुवे, ओकरा ऊपर कांग्रेस के झण्डा रहुवे. बसपो के झण्डा पीठ पर लिहले रहुवे.\nहम पुछनीं, कवन करवट बईठबऽ ?\nजवाब मिलल, हम त कबहिंयो ना पूछीं कि नेता कवना करवत बईठी.\nदेखिये नेतो से इंपोर्टेंट रउरा बानीं. सगरी जानवरन में रउरे करवट के महत्व बा. नेता के करवट आ बानर के करवट एके जईसन होला. केहू अंदाजे ना लगा सके कि उछल के मामिला कहवां ले चलि जाई. बाकिर रउरा से त ढेरे उम्मीद बा.\nऊँट एक तरफ झुके के कोशिश कईलस, फेर एके झटका में खड़ा हो गईल.\nरउरा ओह करवट बईठे जात रहुंवीं, फेर खड़ा हो गईनी. फाइनल करीं ना.\nऊँट हँसे लागल आ कहलस, अच्छा.., नागों का जश्न, नाग का प्यार वगैरह प्रोग्राम त कई दिन ले देखावत रहे ल, बाकिर ऊँट से एके घंटा में फाइनल करवावत बाड़ऽ.\nओने से भाजपा के जलूस निकलत रहुवे त ऊँट भाजपा के झण्डा उपर कर लिहुवे. जलूस बाला लोग ऊँट के काजू के बरफी खिअवलसि आ एगो कार्यकर्ता वादा कईलसि कि जीतला का बाद ऊँट के अमेरिकन ऊँटनी का साथे छुट्ती मनावे खातिर स्वीट्जरलैण्ड भेजल जाई.\nफेर कांग्रेस के जलूस लउकल, त ऊँट कांग्रेस के झण्डा उठा लिहलसि. अबकी बेर ऊँट से कहल गईल कि लम्बाई बढ़ाओ आयोग के अध्यक्ष ओकरे के बनावल जाई.\nओकरा बाद बहुजन समाज पार्टी का रैली में ऊँट हाथी का गले मिलल.\nहम डँटनी, ऊँट रउरा विश्वास करे लायक ना रह गईनी. राउर त कुछ पक्के नईखे.\nहमार पक्का नईखे, तबहियें नू तूंहुँ इन्तजार करत बाड़ऽ. जेकर सबकुछ पक्का होखेला ओकरा में मीडिया के कवनो दिलचस्पी ना रह जाव. पक्का त अब मदनलाल खुराना जी के बा कि कतहीं ना जईहें. देख लऽ मीडिया में केहू उनुका से बाते नइखे करत. ऊँट एगो महीन बात कहलसि.\nखैर पता चलल कि ई त नटवर सिंह के बेटा जगत सिंह के ऊँट रहुवे. जगत पहिले कांग्रेस में रहलें, पिछला हफ्ता बीएसपी में रहलें, परसों बीजेपी में रहलें. ताजा स्कोर मालूम नइखे.\nहम ऊँट नम्बर दो, ऊँट नम्बर तीन, ऊँट नम्बर चार सबका से मिलनी. सभकर इहे हाल रहुवे.\nफेर एगो ऊँट विशेषज्ञ बतलवलन कि दिल्ली में सगरी ऊँट अइसने बाड़न सन, कवनो जगत सिंह के बा, कवनो भजनलाल जी के, कवनो रामविलास पासवान जी के.\nअब रउरे बतलाईं कि कइसे बतलावल जाव कि ऊँट कवना करवट बईठी.